text:
Caggal nde depitee Faraysenaajo oo takki wul Abdel Asiis ko takki ɗum koo, Mustafaa Limaam Shaafi fawtiino heen wonde “ko wiyaa e Asiis koo ina woodi, sibu kanko e hoore makko o tiniino wonde Abdel Asiis ina moddi e hafeere waɗnoonde to Ganaa, e yonta mo Eli ardinoo Muritani oo ». Ndeen hafeere waɗnoonde Ganaa noon, ina gasa tawa woni ko e laaɓande yimɓe, sibu, ñalnde 27 marse 2013, malinaajo biyeteeɗo Hamed Umar won ko haali e yeewtere waɗdunoo e jaaynde lechallenger.com (yah ɗoo), ko abbitii e ko Limaam Shaafi eyɓinnoo koo. O wiyi « Asiis naatnii kam e geɗe ɗe ndewaani laawol ».
Nde o naamnaa hol ko o miijii e ko Noël Mamère haali koo, o jaabii « mi waawaa wiyde hono noon…, kono, mi anndii mo (Asiis) nde o woni deenoowo Maawiya ndee, tee o naatnii kam e geɗe ɗe ndewaani laawol ». O wiyi waɗdunoo ɓe ko gooto e yimɓe sarwiis sunnotooɓe leydi ndii ine wiyee Siidi wul Ahiba, gonnooɗo oon sahaa to ammbasaad Muritani to Bamako. Oon sahaa, wonoo faandaare maɓɓe ko sunnaade geɗe wiyeteeɓe « cavaliers du changement. »
O wiyi, Asiis heɓiino wiyde mo, nde ɓe puɗɗii haaldude e telefoŋ « A jaaraama Hamed Umar. Miɗo teeŋtinan maa Siidi ko neɗɗo amen, aɗa waawi hoolaade mo, mballondiraa e makko ». Caggal ɗuum, e no o haaldi, jokkondiral makko e Siidi yahii haa nde Asiis rokki mo tonngoode mum telefoŋ ndeeɗoo : 002226004747, ɓe mbaɗti jokkondirde tawi alaa ɓiliiɗo hakkunde maɓɓe. A ɓe keewnoo haaldude e telefoŋ, aɓe kumtondira haajuuji. Yeru, Asiis meeɗii ɗaɓɓirde mo lelli e ndiwri ngam nehde ɗum en… Ko arata koo, ko konnguɗi Hamed Umar : « Mi waɗanii mo ɗuum, rewrude e ammbasadeer Muritani to Bamako. O ɗaɓɓiriino mi kadi yo mi yiylono mo ceerno, mi jokkondira mo e Seek Muniir Haydara, njokkondir-mi ɓe, ɓe kaaldi Arab e telefoŋ. Caggal ɗuum o wiyi yo mi ƴeewan mo bileejo, mbaɗdu-moo-mi e bileejo ŋanaa ina wiyee Muttaar Ginndoo, ɓe njiyndiri e settaambar 2005 to Muritani… ».
“Kikiiɗe15 desaambar 2006, hedde waktu 7ɓo-8ɓo, Asiis noddiri mi toongoode mum dow ndee, e tonngoode am ndeeɗoo ‘0022235390309’ (nde njogii-mi haa hannde boom). Jiɗɗo kala, ina waawi hoolkisaade ɗum to sosiyateeji telefoŋ ɗii. O wiyi yo mi yahan mo ko yaaccii to Ganaa.”
Hol ko wonnoo faandaare nduun yahdu ?
Hamed Umar wiyi : « potnoo-mi fottude toon ko e iraknaajo gooto ina wiyee Usmaan Alawi, mo o waɗdatnoo kafeeje. So mi yahii, ha mi yettiima toon, mi fada e yamiroore makko. Kamɓe ɗiɗo ɓee, ko ɓe jokkondirnooɓe gila Maawiyaa ina laamii. E oon sahaa, won ko ɓe ɗaɓɓittunoo, ko ɓe keɓaani, mi anndaa ko haɗi ɗum. Jooni noon, tawde ɓe keɓtii laamu, colonel Asiis ɓamti jokkondiral ngal, mbele aɓe mbaawa ruttanaade ko ɓe ndonkunoo koo. Miin, kalfinanoo-mi ko yiytude oon neɗɗo to Akraa, kono hay dara mi anndanaano mo, so wonaa tonngoode makko telefoŋ “(0023349115055) nde Asiis totti mi.
Ñalnde 16 desaambar , ƴettu-mi oto am, Toyotaa Prado VX, njettii-mi Akraa janngo mum hedde w18ɓo. Njippii-mi Quass Hotel, gonɗo e laawol Takoradi, ɗo potnoo-mi tawde mo njiylotonoo-mi oo. Oon jamma gooto njiytu-mi Usmaan Alawi, njokkondir-mi ɗum e Asiis, ɓe kaaldi e telefoŋ. Ɓe kaaldi ko e Arab. Mi anndaa ko ɓe kaaldi sibu mi nanataa Arab. Caggal ɗuum, oon yeewtidi e ammbasadeer Muritani to Jordaani, joginooɗo ndeeɗoo tonngoode 00962777981112. (…).
Ko ɗo Akraa ɗoo puɗɗii-mi faamde wonde kolonel Asiis naatni-mi ko e geese nde ndewaani laawol, coofɗe e neɗɗo tolniiɗo ɗo o tolnii ɗoo. Ko ɗoon paam-mi Usmaan Alawi ina gollodoo e biyeteeɗo Victor, darjuɗo no feewi e nder Ganaa, sibu ko mawɗo kolob fuku bal… (…) Oon Viktoor nanngaama e cili keewɗi, tee ko biyaaɗo hoto naattu leydi Togo. Omo anndiraa wonde tarafikaa bonɗo… E ndeeɗoo hafeere o innitorii ko Robert ; aɓe noddira mo kadi « The King ». Ndeen mi yettinii nelal am, Asiis wiyi yo mi hoot Bamako, o fodani mi geɗe keewɗe.
(…) Kono, no colonel Asiis wiyri yo mi hoot Bamako nii, haawi mi. Pellit-mi heddaade ɗoon ha mi laaɓee ko ndee hafeere woni.” Hamed Amar rokkii pille keewɗe. Ko ɓuri heen maantinde tan o wiyi ko ndeen o anndi wonde wonnoo ɗoon ko “coodgu kaalis ñemmbaaɗo, so biyeeji dolaar ñemmbaaɗi… Ko biyeeji 100 dolaar, ɗi ɓe mbiyatnoo ‘’super dolaar’’. Ko wonnoo ɗoon koo, ina hebbina bakane nay, tati potɗe e wootere ɓurnde famɗude seeɗa. Ko ɗuum colonel Asiis fotnoo wostoraade kaalis moƴƴo to banke santaraal Muritani.”
Nde Hamed Umar naamndaa mbele ina joganii ko haalata koo seede, o jaabii “ɗuum jaraa haala. … kameraaji deenooji nokku ɗo kaalis oo tottaa ɗoo, ƴettii fof. Miɗo jogii yeewtere hakkunde makko e Alawi. Tee jeewte telefoŋ ɗee kala ina mbaawi hoolkiseede to sosiyateeji telefoŋ ɗo Akraa ɗoo.” O rokki tonngoode telefoŋ nulanooɗo toon oo, o wiyi “miɗo anndi waktu oon yettii otel oo, e tonngoode oto dipolomaasi gaddunooɗo ɗum oo … Ɗum noon, mi fepindaaki ko kaal-mi koo.”
(…) Ndeen nulaaɗo oo hoolksiima kaalis oo ina woodi tigi-rigi, o noddi patroŋ makko, ngam humpitde ɗum e haalande ɗum sarɗiiji gaddugol kaalis oo haa Nuwaasoot…
“Caggal batu maɓɓe to Tema, janngo mum, nulaaɗo oo ruttii Nuwaasoot, rewrude Abijaa. Yontere fawii heen, o arti omo addori 427 000 dolaar Amerik (tesko : ɗii ko dolaruuji moƴƴi), potɗi soodireede dolaruuji ñemmbaaɗi ɗii. Ñalnde o foti arde ndee, Asiis noddi Alawi ngam habrude ɗum garaangal makko. Miɗo jogii ndeen yeewtere telefoŋ e jeewte goɗɗe…”
“Ñalnde o tottata 427 000 ɗii, kameraaji deenooji baɗaaɗi e biro Victor ganndiraaɗo Robert ɗii pilmii mo. Tesko-ɗon tan, e oon sahaa, Asiis ina nanndunoo e keñoriiɗo no feewi heɓde kaalis oo, sibu tawi kampaañ woote paandiima.
Miɗo humpitii ɓe keɓii dolaruuji ñemmbaaɗi ɗii, kono mi anndaa no foti. Kono ɗumɗoo fof addantaa kam wiyde wonde Asiis ina moddi e pelle tarafik dorog. Kono tan, Alawi wiyii kam wonde (nulaaɗo oo) naamndiima biyeteeɗo Victor oo, mbele alaa ɗo tini hee boli jeeyirɗi dorog, sibu mawɗo mum, hono Asiis, ina heɓii e rokkude ɓe kanndaa, ɗo ɓe mbaawata yebbitde geɗe maɓɓe tawa ina kisa.”
Hamed Umar wiyi waɗi ɗum haaltude geɗe ɗee, ko sabu Asiis jamfiima ɗum, waɗaani ko fodannoo ɗum. O wiyi o yahii haa o ƴetti awokaa, oon winndii Asiis ñalnde 25 sulyee 2007, ngam yiɗde jokkondirde e mum e ƴeewde so tawii maslahaa ina waawi dañeede. Caggal ɗuum, o wiyi Asiis noddii mo, kono yeetere maɓɓe juutaani, sibu o ñaaɗirii ɗum e telefoŋ. O wiyi kadi caggal ɗuum, nulaaɗo oo noddii mo ngam ɗaɓɓude maslahaa. Ko caggal ɗuum biyeteeɗo Sidamine wul Ahmed gonnooɗo ammbasadeer Muritani to Bamako noddii mo, wiyi mo yo o ar to jiiloowo kaalis ammbasaad oo. Hamed Umar wiyi “Ina woodi, oon kontaabal tottii kam ko yerondiri e 3 000 dolaar Amerik, e kaalis Ceefaa. Kono mi jaɓaani ƴettude, …. O wiyi kam ko awaas tan woni ɗoon. Caggal nde pad-mi haa tampu-mi ko heddii koo, mi winndii colonel Asiis ɓataake ñalnde 21 ut 2008, yo yoɓ am, neldu-mi heen tumbitere to Persidaas e to kalifu konu, to kalifu Muritani geɗe caggal leydi. Mi winnditii mo kadi ñalnde 25 oktoobar 2008, kono o jaabtaaki. (…) Caggal ɗuum nulaaɗo oo noddii kam, wiyi mi wonde ko mbaɗat-mi koo wayi ko no santaas nii, tee miɗo waawi noddireede ɗuum laawol. O hulɓiniri mi yettinde haala kaa persidaa Aamadu Tumaani Tuure. Ciftin-moo-mi noon ko ɓe ɗaɓɓirnoo Victor ganndiraaɗo Robert, ko faati e tarafik dorog ». (…)
Gila ndeen noon, laamɗo leydi oo, hay dara haalaani, goongɗinaani, fennaani. Jooni noon, caggal nde kaa haala yalti, yimɓe fof mbayi ko no mugaaɓe nii. Ko maa yontere caggal ɗuum, nde yimɓe puɗɗii haalde ko faati e ɗuum. UFP e COD njaltini bayyinaaɗe ñalnde 9 abriil.
Senngo wonnduɓe e laamu nguu, keewaani heen haala. Ɗiɗo fuɗɗinooɓe haalde heen, haala mum en ina luutondiri. Sibu, e wiyde Kaliil wul Teyyib (haala makko e tele Al Arabia), ko COD weeynata ina wiya mawɗo leydi ndii haalii koo, woodaani. O jokki, geɗel gootel ngel o tini, ko « waaji gooto, iraknaajo, biyeteeɗo ko jula, ɗaɓɓiriino laamu Muritani gollaade e nder leydi hee. Kono, nde Kummba Bah yahi to leydi Afrik ngootiri ngam hoolkisaade ko oon haali koo, o tawi oon jeyaa ko e saaysayeeɓe ».
Haala luulndo ngoo, ina tonngoroo nii « Ina ɓeydoo laaɓtude ñalnde kala, ajaaɗe Abdel Asiis e laamu mum ngalaa ko kaaɗi. Ɗeen ajaaɗe bonnuɗe faayiida juɓɓule dowla oo. Ajaaɗe ɗee ko deggondirɗe, taƴondiraani, ajaande arnde fof ɓuri woɗnde ndee bonɗe e hersinaande. Heen ajaande kala ina hollita nuskeende goomu teettungu ngardiingu leydi ndii ñalnde 6 ut 2008. Sinno tan ɗum bonnatnoo tan ko faayiida laamu nguu, so ngu heddoraa ɗum boom, maa wood ɗo haaɗi ; kono ɗum itti ko neɗɗaagu leydi ndii. Wonande winndere ndee kala, laamu Muritani ko ko moddi e geɗe ɗe ndewaani laawol, ngu darjiri hannde ko bonnugol ngaluuji leydi ndii e jokkondiral e resooji mafiyaa e warkoyeeji. Ƴeewaa noon, ko ɓooyaani koo tan, Muritani limtetenoo ko e yeruuji demokaraasi e nder diiwaan hee, hannde Muritani ko weendu ajaaɗe e boneeji deggondirɗi. »
« E nder lewru wooturu, ko suurtaa e geɗe bonɗe laamu nguu waɗata ina hulɓinii : gila e bonannde jawdi, haa e heedi-heeda, haa e pijirgol jawdi konu, haa e warhoore engereeji ndema, haa njangu laaɗe diwooje konu… Ɗumɗoo fof tawti hafeere Noel Mamère/Asiis, kam e jeewte bayyinaaɗe ɗe Asiis wiyaa waɗdii e goomuuji banndiiji e wileeɓe kam e ñemmbugol kaalisaaji ».
« ko sakkitii koo, tee jogoraani haaɗde ɗoon, ko cuurtugol ajaande ɗo persidaa wul Abdel Asiis heɓti leyɗeele keewɗe e nder laamorgo hee, ko jiidaa e teettugol bolokaaji, e « ceinture verte» e boowal laaɗe diwooje. Ɗum ko gaa gaa jaltingol Muritani e kala ko noddi laaɓal e golle oogirɗe (ITIE). »
« laamu nguu seertii e kala jikkuuji renndo moƴƴi : ɓiy mawɗo leydi fellii neɗɗo, nana yaha e haaju mum ; tawi oon ina woofɗi ina jooɗtii e doole mum; mawɗo leydi oo e hoore mum fellaama, hay gooto anndaa haa hannde oo bone ko woni, sibu laamu jaɓaani laɓɓinde ɗum… Yanti heen, warngo Pennda Sog e woɗɓe ina poti jeertinde yimɓe fof e musiiba ketɗo leydi ndii ».
Bayyinaango UFP ko nii joofiri : “wutteeji laamu nguu ɓorninoo ɗii kala nana ñoortoroo gooto. Alaa ko ngu joganii ɓesngu nguu, so wonaa watergeytuuji (Water Gates) goɗɗi, ko nanndi e hafeere 13 oktoobar 2012.” Kono, alaa ɗo tin-ɗen jaabawol laamu nguu ɗee geɗe ɗe yooɓtoraa.
Heewɓe ina mbiya wonde politik Abdel Asiis ko noflaade kala ko o sikki haɗataa mo laamaade, walla haɗataa mo waɗde ko o « woni e mum koo ». Woɗɓe njokki heen « yimɓe ina ngulla gaa, kanko omo toppitii rusde jawdi leydi » ! Yeru, jaaynde Biladi winndii « jeewte ɗe neɗɗo malinaajo ñukkintooɗo saakti ɗee, jowitiiɗe e tawteregol persidaa Asiis e golle niɓɓe laɓɓingol kaalis dolaar ñemmbaaɗo, ina jokki e haaleede no feewi. Kono, laamu nguu hay dara haalaani heen. Hay dara ngu haalaani e ‘’pepindagol’’ luulndo ngoo. Hay so tawii noon hakkillaaji fof ko heen ngoni. E nder batu hilifaaɓe njawtungu nguu nii, … ko hilifaaɓe nayo ngari faccirande jaayɗe ɗee, eɓɓaaɗe ‘’moolanaaɗe’’ laamu nguu ummanii, ‘’jogorɗe waylude nguurndam ɓiɓɓe leydi ndii banngeeji kala’’. E ngoon yeeso ngu saaktii eɓɓaande ƴettugol ndiyam maayo Senegaal nawa ɗum haa gure rewo Muritani… Kono ko ɓuri himmande ngu koo, wonaa siynude ɗeen eɓɓaaɗe, kono ko faatinde hakkillaaji yimɓe bannge goɗɗo… Kono ɗuum haɗaani luulndo ngoo jokkude golle mum e sosde goomu wiɗto e nder mum, ngam sunnaade geɗe caaktaaɗe e hooreejo leydi ndii kam e gollodiiɓe mum… »
Muttaar


c: text/html

text:
Ndeke ina waɗɗii Muritaninaaɓe yeewtidde e teeyre ɗeeɗoo geɗe. Jillondiral ɓesngu Muritani haaɗaani tan e nder tirbiiji e leƴƴi, ngal diwtii ɗoon sibu ngal taccii keeri. Geɗe keewɗe daartol ina ceedtoo ɗum, ine heen dewgal hakkunde Jommbot Mbooc laamɗo Waalo e Emiir Tararsa.
Paul Marty hollitii e deftere winndi, tiitoriinde “les Tribus Maures et l’Islam” (1920), wonde ma a taw hoɗi e geejegol (Semaama) hee tan ko Tukuloor en e Hardaneeɓe-Safalɓe.
Ɓeen ngonaa eggiyankooɓe, hay so tawii noon aɓe koɗa e tillisaaji e saraaji seeno. O wiyi kadi, e sahaaji ɓennuɗi, leƴƴi goɗɗi koɗiino e Semaama hee :
Jolfuɓe : Ina sikkaa, e yonta hakkundeejo oo, ko rewo ɗoon ɓe koɗnoo, hade fulɓe bahbahɓe e tirbiiji safalɓe duñde ɓe, ɓe telloyoo daande maayo.
Seereraaɓe : ɓe ngoniino e nokku hee e won oon sahaa. Gure ɓooyɗe keewɗe inniraa ko inɗe Seereer. Seereraaɓe kadi ƴooñaa haa keedti ootoo bannge maayo.
Ɗiiɗoo leƴƴi kala meeɗiino hoɗde e leydi hee tigi rigi, haa yettoyii Tagante. Ɗi njalti ndi walla ɗi costi ɗo ɗi koɗnoo ɗoo, caggal gargol fulɓe ummoriiɓe Maasina, caggal ɗum deeniyankooɓe ummoriiɓe Fuuta. E wiyde Marty, Tukuloor en njalti ko e jillondiral ɗiiɗoo leƴƴi kala (hello 292). Ko dillere Lislaam teeminannde 18ɓiire wootiɗini leñol ngol to bannge diine. Ngu ɓeydii tiiɗde kadi e kareeli baɗdetenooɗi e heediiɓe, haa arti noon e tirbiiji safalɓe ɗi meeɗaa seerde e ruggude e duppude e dahde yimɓe daande maayo ngam macciɗinde ɗum en (hello 292). Kono wonaa hare tan wonnoo hakkunde tukuloor en e tirbiiji safalɓe. Gaa gaa jillondiral leƴƴi ɗii e naatnaatondiral mum en, Lislaam njokkondirii ɗi no feewi, haa ko gootol e majji kala ina jogii seerenɓe mum ɓe tuugnii e nder leñol goɗngol ngol. Yeru mum ko Seeku Aamadu jibinaaɗo e hitaande 1867 to Segu ɗo baaba mum siiñtunoo caggal Alhajji Umar Taal, ko ɗoo fuɗɗii janngude sariya hade mum jokkoyde jaŋde ganndal Diine to Ñooro e Kolomina e timminirde nehdi mum e ganndal mum to Hariis Wul Maham mo Iddaab Lehsan en. «Ko o ganndo mawɗo ko fayti e Gannde Aarabaagal e Lislaam. Ko o ƴoƴɗo, udditiiɗo, jankiniiɗo, nawduɗo ganndal luggal sariya e aadaaji nokkuyankooji kam e aadaaji safalɓe e aadaaji fulɓe. Omo haayanaa waawde maslude hakkunde nafooje yimɓe fof.
Omo jogii tiiɗndi no feewi, haa e nder safalɓe. So luural jolii hakkunde eggiyankooɓe ɓee e tukuloor en, yimɓe fof keddotoo ko e konngol o taƴi ngol (hello 293) ». « Heewii nde safalɓe Taraarsa e Barakna e Gorgol cuɓii mo yo o won ñaawoowo dowrowo. Tiiɗndi o joginoo ndii addani mo waawde faabaade Yahyaa Kan mawɗo Yirlaaɓe hebbiyaaɓe e mooɓgol sagataaɓe ». “Ahmadu Saako heɓi wirdu ko e Muhammed Faal mo Dawaali Taraarsa en, waɗaa moqaddam Seek Saaleh el Mekki, ko e 1890”. «Omo janngintunoo ko faati e Afaaya Ibnu Buuna, Risaala e Sogra e Usta e Tohfa kam e …». Ko Seek Saad Buh naatnunoo Yahyaa Kan, mawɗo Yirlaaɓe hebbiyaaɓe, nde ɓe potti e gootal e ɗanle mum to Ndar e Qaadiriya. P. Lacroix wiyi, e udditirde deftere porfeseer Umar Bah tiitoriinde ‘Fuuta Tooro, nokku pottital pine’ wonde : «Umar Bah idii fof ko hollitde gidagol fulɓe hoɗde e ɗiin nokkuuji ɗi safalɓe ngoni hannde, idagol ngol yeddotaako. Umar Bah holliti ɗum ko e wiɗtooji mum jowitiiɗi e jettooɗe fulɓe to Tagant e Barakna, wiɗtooji bayyinaaɗi e « Notes Africaines e kitaale 1968 e 1973» (hello 6). Umar Bah wiyi heen wonde geɗe garooje ɗee ina ceedtoo wonde fulɓe koɗiino e Barakna haa e lamorgo mum Eeleega.
Sara Eeleega eɗen mbaawi sooynaade (no safalɓe mbiyata huunde e nokkuuji, tawi ko inɗe nokkuuji ɗii Pulaar) :
– Kedeyaat Ardoban (kaaƴon Ardoban (laamɗo pullo)) ; – Gelle Nguri woni galle ngaari e pulaar (hello 22) ; – Lekki mbabba (ɗoo alaa ko waɗtetee heen) ; – Jokke tuuba – Asha norwa (ngaska norwa) ; – Beyla maro (beeli maaro)
E nder Tagant eɗen tawa heen : – Caafol kosam, – Gini (Giini : Giini wonnoo laamorgo fulɓe jaawɓe ngo safalɓe mbiyatnoo Idaaji. Ine wiyee wonde sari ngalɗoo dental ko njanguuji konuuji Koli Tengella. Idegmolle en wonɓe e nokku hee hannde, ina keewi wiyde ina njiidi e fulɓe. – Buur (laamɗo e ɗemngal wolof) bannge hirnaange worgo Eeleega, walla hedde capanɗe tati kiloomeeteer hakkunde mum e Podoor, saraaji geejegol Semaama, hakkunde Regba e Legjet yowitinoo ko e Laamu Jolof. Ina sikkaa tan itti ndii njiimaandi jolfuɓe ko deeniyankooɓe (e gardagol Koli Tengella) (hello 23).
Ina waɗi kadi nokkuuji ɗi safalɓe keerorii : Toomiyaat, Selket Wees, Elbe el Kasra, Tin yefda, Rag Tamaraat, Jiigri, Rag el Sasi, El Farlaa, El Kayr fiihi, Genitaan, Tishiit, Waadaan.
So artii e nokkuuji gaadanteeji Tagant, Umar Bah wiyi :«hoɗnoo e Saahal Muritani hade mum wontude moraande e naatgol Almoraabid en ko ɓaleeɓe. Ina jangtee wonde ko soninkooɓe walla fulɓe mbari Abaabakr ben Amar, gooto e joŋŋeeɓe Maali, hakkunde Tiisiksa e Bumdeyde, nder Tagant ». (hello 26). «Eɗen teskoo wonde hemere Taagant ko safatoore bonniti ɗoon Cehe Genne (gaññeeje ɓooyɗe) … «E wiyde Siree Abbaas, ko ɗoon Laamu Jah Oogo en fuɗɗorii hade mum en tellaade faade Senegaal, ina sikkaa, hedde teem IXɓiire » (hello 26).
«To bannge goɗɗo, ganndal inɗe nokkuuji, ina addana en miijaade wonde ko leƴƴi ɓaleeji, tawi ko fulɓe, koɗnoo walla kam ndewiino e Tagant e Barakna. Seede mum ko kelme ɗe alaa ko pirti e safatoore, tawi noon maanaa mum en e Pulaar ina laaɓti, yeru : – Addu kalumbam (ndiyam lawƴuɗam gawri cottaandi), – Belingaar : beeli ñaarɗi ; -El idaar : elb firata e safatore ko tulde ceenal ; Idaar ko innde laamɗo pullo meeɗooɗo wonde e nokku hee e sahaa mo anndaaka (hello 26). – Eri Yaara : ina gasa tawa ko Ari Yara bonnitaa ɗoo. Ndee innde joopii ko sewnde wonnde to Tagant, hakkunde Tiisit e Tiisiksa (hello 27). – Garawol : ko sewnde wonnde hakkunde Misriyya e Juk, laadnde hakkunde kaaƴe, juutnde haa nanndi e gaarawol. – Gneygira : E safatoore, ɗum firti ko Gangara (sarakulle e safatoore) tokooso (hello 28). Gaa gaa jeddi jowitiiɗi e idagol ngol leñol walla goɗngol leydi Muritani hoɗde e diiwanuuji leydi ndii, won goonga mo yeddotaako, oon goonga ko “ɓesngu Muritani ko njillungu, naatnaatondirngu, tee, ɗuum ina foti teskeede, tabitiniree kuule sariya leydi ndii. Ɗuum ina waawi wonirde laawɗingol denndaangal ɗemɗe men ngenndiije. Nii woni farlinee e sukaaɓe Muritaninaaɓe kala, janngude ɗemngal ngenndiwal goɗngal ngal suɓii, gaa gaa ɗemngal mum ngal muuyni. Yanti heen, Muritani ina foti heɓtude darnde mum, so jokkorgal hakkunde Afrik hirnaange e Magreb, hakkunde Haɓɓere Arab (ligue) e Dental Afrik (UA).”
Eɗen cikki kadi, e nder ɗuum, so sahaa mum heedii, Muritani ina foti naattude e CEDEAO…
Nuwaasoot, ñalnde 1 oktoobar 2012
Seek Mammadu Kan
Ƴogaa ko e Le Rénovateur (fulo : BAB)

robotstxt: allowed

filter: keep


text:
Gila caggal woote hooreleydaagu joofi e lewru suwee 2019, eɗen njooɗtorii, hay so tawii niɓɓere heewnde weeyii e ɗiin wooteeji haa ɗum jibini sikkeeji e nder laaɓal woote hee (kanndidaaji jeytoranooɗi e woote hee keɓtinaani njeñtudi woote ɗee), ittataa, Diiso sarɗinoowo (Coneil constitutionnel) leydi ndii laawɗinii wooteeji ɗii, joɗɗiini Gaswaani (mbir Abdul Ajiiju) e jappeere ndee.
Eɗen nganndi ko adii wooteeji ɗii, jilɓere mawnde ariino e leydi hee sabu en njenanooka mbele Abdul Ajiiju (A.A.) maa woppu laamu no Doosgal leydi ngal wiyiri nii, caggal nde o waɗi manndaaji ɗiɗi (duuɓi sappo). Ko e oon yonta ciibooji A.A. ummini jeeyngal jaajngal e leydi hee ngam ɗaɓɓirde mo nde o waɗata mannda goɗɗo. Ine jooɗtoranoo o añaano ɗuum, tawde o haɗani ngaal jeeyngal, kono falii ɗum ko sippirooji luulndo e calagol yoga e hoohooɓe soofaaji konu ɗee addani mo yahtirde caggal e feere nde o wiynoo omo ƴetta rewrude e keewal dipiteeji ɗoftinooɓe mo to Asaambele.
O jebbiliima e oon fatara, o fellitii yo goɗɗo lomto mo e nannondiral e soofaaji konu nangtiiɓe tawo e laamu hee, oon yo won Muhammed sheex Gazwaani, teeŋti noon oon ko ɓadtiiɗo mo no feewi, « sehill makko caɗtidiiɗo makko ». E nder ɗuum, o heblani ɗum woote ɗe laaɓtaani. Nde woote ngasi o duñi ɗum yo « saaktu wonde foolii » gila Diiso sarɗinoowo alaa ko haali tawo, o yaltini konu e kaɓirɗe e nder leeɗe Nuwaasoot, teeŋti noon to Sebka e El Mina to leƴƴi ɓaleeɓe ɓuri heewde too. Kono teskini ko e oon dummunna kadi, o hebbini toɗɗagol yimɓe makko e nder njuɓɓudi laamu ndii, e nder konu e ceŋɗe faggudu kala, maa mbiyaa joomum haa jooni fellitaani yahde tawo, walla kam so yahii ne woɗɗaani, etee nan fawi junngu mum e dow kojombol bawɗo lomtaade ɗum fof.
Gaswaani inan yahra e ko ine tolnoo e lebbi nay pawɗi e gardagol leydi ndii, hol ko teskini e laamu makko ?
Alaa tigi rigi ko wayliه, won wiyooɓe nii ɗum leelii, yanti heen ko cibooji A.A. haa hannde mberwata e leydi hee. Teskaa e makko tan ko yiɗde udditanaade yimɓe kala, teeŋti noon e gollotooɓe politigi saka noon won heen jeyaaɓe e luulndo ma a taw nanngiranoo nii ko « cukñaagu », o bismiima ɗum en to galle laamorɗo leydi too, o noddii ɓe e denndangal kewkewe ngenndi maantinɗe. E nder ooɗoo sahaa, geɗe ɗiɗi kewii e leydi hee : gartal A.A. e leydi hee e maanditaare 59ɓiire jeytaare leydi men. A.A. artiri ko yiɗde taftaade parti UPR mo hiisii ko « jeyi mum » e jarribaade mbele haa jooni dipiteeji UPR ko e mum ngondi tawo. Kono ɓeen fof njaabii mo wonde « duttorgal parti oo ko Ghawaani » wonaa kanko (e nder 102 dipitee, heen 80 e ko fawi ko noon mbiyi), ɗum noon o « woppama e yolnde » ma a taw Gaswaani wonaa Siidi Sheex Abdallaahi (SCA). E ñalawma 28 lewru nduu, o bismaama Aksuus no e meeɗnooɓe laamaade leydi ndi wuurɓe ɓee, hono Muhammed Kuuna wul Haydalla e Siidi wul Sheex Adallaahi, ko kanko fotnoo wonde tataɓo oo, kono jooɗorde (siis) makko lommbi ko hakkunde Siidi wul Sheex Adallaahi e Ahmed Daddaa deggondirɗo e Mohammed Mawluud (ɓeen ɗiɗo wattindiiɓe ngari ko wonde ɗum en luulndo. Kono teskaama ko Abdel Ajiiju nootaaki, luutaama oo kewu.Teskuya goɗɗo ko Gaswaani nodditii Nuwaasoot gardinooɗo BASEP (sete larme deenoowo mawɗo leydi walla kam tafngo A.A. ballitoowo ɗum e bonnandeeji mum) toɗɗii goɗɗo yo lomto ɗum. O ruttii o wiyi sete oo yo yaltu wuro Aksuus ko ina tolnoo e 30 km, o lomtiniri ɓe sete « beereeji boɗeeji » (beeree ruus) e poliseeji. Fedde maayraaɓe yahnooɓe Aksuus ngam siftorde maayɓe mum en, heen gooto e maɓɓe heɓii wiyde « nde min naati wuro ko e oon sahaa gooto BASEP yaltinaa wuro, min laaɓaa kam hikka ñalawma artataa banndum » ko ɓeen leɓtunoo ɓe e hitaande 2017 to Kayhayɗi.
Cikku-ɗen ko naange A.A. e laamu mum ngoni ko e mutirde, ine wiyee o ummiima Nuwaasoot, o tiindiima rewo leydi, hay so tawii ɗum humpani Gaswaani walla nii ina wiyee ko huunde rewindaande. Hay so tawii maayirɗe hitaande 2019 ndee jigaani A.A. (wallidiiɓe mum politigi ngoppii ɗum, o seerndaama e BASEP, hay Amerik e Farayse sidnooɓe mo caltiima ƴaañde mo e won e golle ɗe o ɗaɓɓunoo caggal leydi), yimɓe potaani yeebaade bonannde makko ɗo waawi tolnaade : jawdi ndirtinaandi ndii alaa ɗo haaɗi, jotondire caggal leydi jilɓuɗe e wallidiiɓe e nder leydi ɓe kunduɗe mum en coli e « paali njuumri », fof ko geɗe potɗe hollirde wonde bonannde A.A. ciltaani tawo, kono so o heɗinooma ko haalpulaar en kaali, maa o anndu « laamu luumortaake ».
Gelaajo


text:
Kala ko meeɗaa yiyeede, maa yiye, so fenaande sañii geese. Jamma 23 saawiyee jofi 24 saawiyee 2015, huunde haawniinde waɗii to kazoo Nuwaasoot : salafiyuun en dummbanooɓe koni gardeeɓe ɗiɗo, mbiyi so yimɓe mum en timminɓe ko taƴananoo e kasoo ngoppaaka, ko warooɓe gardeeɓe ɓee.
Kala ko meeɗaa yiyeede, maa yiye, so fenaande sañii geese. Jamma 23 saawiyee jofi 24 saawiyee 2015, huunde haawniinde waɗii to kazoo Nuwaasoot : salafiyuun en dummbanooɓe koni gardeeɓe ɗiɗo, mbiyi so yimɓe mum en timminɓe ko taƴananoo e kasoo ngoppaaka, ko warooɓe gardeeɓe ɓee.
Ɓe mbuurnii nokkuuji keewɗi e dummbirde hee. Gardeeɓe ɓee mbiyetee ko Muhammed Bubakar Muusaa e Seek Siidi el Muttaar.
Caggal ɗuum ko koreeji maɓɓe nootii heen, kawriti ɗoon yeeso kasoo hee, ɓe nanngondiri ɗoon e gardeeɓe ɓee.
Caggal nde salafiyyuun ɓee njeewtidaa, ɓe njaɓii woppitde heen garde gooto, caggal nde ɗiɗo e maɓɓe njalti kasoo. Nde salafiyuun ɗiɗo woɗɓe kadi njaltinaa kasoo, garde ɗiɗmo kam ne woppitaa.


text:
Hol ko woni dinosoor ?
He nder ganndal siyaas, ine wiyee wonde duuɓi leydi men ndii ko miliyaaruuji 4 hitaande. Ɗo idan ɗoo, Leydi ko ɓooɗde jayngol tan wonnoo, ndi jooɗiima miliyaar hitaande hay huunde wuuraano he mayri. Ko maale nguurndam gadane peeñi he mayri waɗii miliyaaruuji 3 hitaande, he nder diƴƴe. Caggal ɗuum, ko ine wona jooni 300 000 miliyoŋ hitaande, laadooje peeñi, mbaylii, ngonti dinosooruuji, ko ina wona jooni duuɓi 200 miliyoŋ. Hello 6
Hol ko woni dinosoor ?
He nder ganndal siyaas, ine wiyee wonde duuɓi leydi men ndii ko miliyaaruuji 4 hitaande. Ɗo idan ɗoo, Leydi ko ɓooɗde jayngol tan wonnoo, ndi jooɗiima miliyaar hitaande hay huunde wuuraano he mayri. Ko maale nguurndam gadane peeñi he mayri waɗii miliyaaruuji 3 hitaande, he nder diƴƴe. Caggal ɗuum, ko ine wona jooni 300 000 miliyoŋ hitaande, laadooje peeñi, mbaylii, ngonti dinosooruuji, ko ina wona jooni duuɓi 200 miliyoŋ.
Aadee en meeɗaa wuurdude e dinosooruuji sibu aadee en peeñi ko dumunna juutɗo caggal ɗuum (hoore aadee ɓurnde ɓooyde yiytaande, inniraande Tumee (Toumai) duuɓi mum ko miliyoŋaaji joy hitaande fat).
Dinosoori ko kulle keewɗe eddaaji : ine waɗi heen ko koyɗe ɗiɗi njogii, won heen ko koyɗe 4, guurnooɗi teewu walla huɗo, won heen baɗɗi gallaaɗi yeeso, won heen ko he jubuli, walla kadi baɗɗi sigeeji ekn. Ko ine 1000 edda dinosoora njiytaama haa ɗoo, kono annduɓe ine cikki ɗi ɓurii ɗoon heewde to woɗɗi.
Majjugol dinosooruuji, ko ina wona 66 millioyoŋ hitaande, ine joopii leƴƴi kullon keewɗi, gila e dow njoorndi haa he nder diƴƴe.
Annduɓe kawraani heen, kono ko ɓuri sikkeede, ko ɓuri lollude ko buɓɓaande haayre weeyo mawnde dow leydi, duuɓi 66 miliyoŋ jooni. Ndeen buɓɓannde noon alaa sikke, ko huunde hoolkisaande, kewnoonde, woppunde ɓarakke jiyotooɗe he nder winndere ndee kala. Mawndeeki Haayre ndee ine tolnoo e 17 km njaajeendi. Ɓarakke buɓɓannde ndee ine tawee he nokkuuji hee kala, gila e punndi mum kuurinoondi he leydi, haa e wiiduru buɓɓannde ndee, to Meksik. Ine sikkaa no feewi ko ɗuum addani dinosooruuji majjude (nattude woodde) kam e ciiri kulle goɗɗe he nder winndere ndee kala sabu batte buɓɓannde ndee. Ɓarakke ɗee ine tawee e kaaƴe caamnooɗe e nokkuuji hee kala.
Miijo ngoo nde addaa e 1980, annduɓe heewɓe luulndiima ɗum, teemedde teemedde winndannde mbaɗaama heen, kono yimɓe heewɓe ine ɓeydoo jaɓde miijo ngoo ñalnde kala. Karalleeɓe heewɓe ine ɓeydoo goongɗinde wonde ko ngoo miijo woni ɓurngo faamnaade, kanngo ɓuri waawde faccirde hol ko addani dinosooruuji e ciiri kullon ngoɗkon majjude.
Hol no dinosooruuji kalkorii ?
Ko ɓuri sikkeede, gaa gaa ko kewnoo he nokku ɗo buɓɓannde ndee waɗi ɗoo, hono ujunnaaje ujunnaaje kiloomeeteer taariiɗo ɗum, ɗo fof sumi haa royti ɗoon e ɗoon. Hol no baɗte ɗee njettorii nokkuuji goɗɗi he nder Leydi hee ? Ko ngal naamnal ɓuri jaaknude annduɓe. Ko kanngal ɓe etii faamde. Hol ko addani dinosuuruuji majjude e winndere ndee kala ?
Miijo adanngo : ko caakagol he weeyo cuurki e punndi keewndi (buɓɓannde ndee ko mawnde, doolnunde…) sabu mawneeki haayre ndee e njaaweendi mum (ine wiyee kalitannde ndee ine sowoo laawi miliyaaruuji 5 kalitannde bommbo atomik Hiroshima) : ɗum addi caakagol he weeyo punndi e keletine kaaƴon ummiiɗe e haayre hee e leydi ɗo buɓɓii ɗoo, ɗuum suddi naange, higgu moolanaaɗo huurii e Leydi ndii dumunna juutɗo, fotde lebbi keewɗi ; saabii baɗte bonɗe he dow nguurndam : Puɗi (leɗɗe e kuɗooli) natti yiyde naange, njoori (fotosentees natti aaɓnaade). Kullon nguurnokon e leɗɗe e kuɗooli natti dañde ko ñaami, kañum enne maayi, gila he njoorndi haa he nder diƴƴe. Ɗumɗoon noon waɗi ko callalal, kullon fof nguuri ko e ngoɗkon kon, hankadi woni e reɓde, haa yettii kullon nguurnokon teewu, nguura fof natti dañeede… Woodii noon kullon ndaɗkon heen, sibu so wonaano ɗuum, hay huunde woodataano jooni to bannge nguurndam. Ine sikkaa wonde kullon ndaɗkon heen kon ko kullon ɓurnokon famɗude sokla to bannge nguura, keddoranookon nguura seeɗa, ka jeyaaka e callalal nguura majjuka kaa, tuugingal e leɗɗe guurɗe. Ɗumɗoo ine yerondiri e ko haala koo, so en ƴeewii ciiri kullon majjukon kon e ciiri kullon ndaɗkon kon.
Bookara Aamadu Bah


text:
Baaba Maal: Fatmata. O video clip ciftinoowo en ko woni ngootagu Pinal Afrik
Fatmata ko jimol Baaba Maal jaltungol ko ene wona hitaande jooni kono ngol haastetaake. So tawii ko haaldude sibu Allah nii jimɗi Baaba Maal alaa heen kaasteteengol. Kono he nder o video clip, Baaba Maal ene teeŋtinana en wonnde wonaa welde daande tan addani Baaba Maal wonde naalaŋke ŋana, alaa, ko luggidde makko humpito he pinal Afriknaawal haa ɓuri teeŋtude kadi e pinal Hiirnaange-Afrik addani Baaba Maal won’de naalaŋke tacci-keeriijo.
Waawdemo ruttaade he ngal ɗoo pinal ɓooyngal, ngal iwdi mum ene askitinee gila e pinal misra ɓooyma, mahtoo ɗum e mbaydi yahdundi e jamaanu tawa kadi hanki oo hay huunde heen faataaki he mum, ko ɗuum addani Baaba Maal won’de naalaŋke mo hiiɗɗataa, haastetaake. Nde tawno ñalawma kala mo Allah addi omo waawi ñeɗde he ndee sewnde pinal ngal ɓeeɓataa o yarna ɗum yimɓe ɓee tawa kadi kala ndeɓe njari heen e ɓe teskoo heen dakamme e mbelemma keso mo tuuyo jamaanu maɓɓe naamni o.
He nder oo ɗoo video clip eɗen njiya heen Baaba Maal ene renndina jimɗi e gaaci Fulɓe, kooraaji e balafonji manndinkooɓe, sabareeje e ngamri Jolfuɓe, kono tawa fof ene renti woni duƴƴal gootal, duƴƴal gaaci Hiirnaange-Afrik. Gaaci ɗi kala ɓiyɗo Afriknaajo keɗiiɗo ɗum maa yiyto heen hoore mum, yiytoo heen pinal mum e hanki mum.
So tawii ko ngoonga noon, Baaba Maal yahaani woppi Ummu Sih caggal. Ko Baaba waɗi he naale e gaaci koo, ko ɗuum tigi Ummu Sih ne waɗi e kettuki, ñootol e cuɗaaje. Oo ɗoo banndiraaɗo dewbo kettukiyanke (styliste) ŋana, ko ɓooyɗo hollirde e ñeeñal mum, ngootaagu pinal Afrik. Ngootaagu ngu ene feeña he kala geɗe nguurndam teeŋti noon he ɓoornugal e cuɗaari. Oo ɗoo video clip, ko gollal harelleeɓe ɗiɗo, gooto kala e meccal mum e ñeeñal mum, renti wonti gollal gootal ngal he nder mum, kala Afriknaajo ene yiytoo heen hoore mum nde tawoo omo tabitina ngootaagu Afrik e pinal mum.


text:
Ɗerol Pol aranol yahde he himɓe
Korintu
Habaru dow ɗerol ngool
Pol, lilaaɗo Iisa *Almasiihu, wakkati wonnoo nder huɓeere Efeesu winndi ɗerol aranol ngool yahde he himɓe Korintu. Mbi'en duu ko Pol sinngi hawriine goonɗinɓe Iisa *Almasiihu wonnde Korintu.
Korintu huɓeere mawne non, tawaane nder leydi Akaya. Nde nokku luumaaku, njawdi duu no tawee nder mayre. Himɓe no ngara toon no njannga, no tefa anndal. Diinaaji iri iri he ir waɗooɓe hakke fuu no tawee toon.
Daliila binndol ɗerol ngool woni Pol nani rafi potal no tawa hakkune goonɗinɓe Iisa *Almasiihu wonɓe Korintu. O winndii ngam jaabaade ƴamɗe ɗe goonɗinɓe Korintu ngaɗani mo misaali dow filla dewngal, ummitaaki goonɗinɓe, tewu cakkanaangu tooruuje, e no haani dewal waɗiree nder hawriine goonɗinɓe.
Ko winndaa nder ɗerol ngool :
Cannooje Pol e du'aa'u mum (1.1-9)
Pooɗodirol hakkune goonɗinɓe Korintu (1.10–4.21)
Filla jeenu e dewngal (5.1–7.40)
Filla tewu cakkanaangu tooruuje hakkune goonɗinɓe Korintu (8.1–11.1)
Filla dewal Alla hakkune goonɗinɓe (11.2–14.40)
Ummitaaki (15.1-58)
Filla balla hawriine goonɗinɓe Ursaliima (16.1-4)
Anniya jahaangal Pol e baynodirol mum (16.5-24)
1
Cannooje
1 Miin Pol mo, Alla suɓii waɗi lilaaɗo Iisa *Almasiihu e banndi'en Sostenes, minen mbinndani on ɗerol ngool, 2 onon hawriine goonɗinɓe Alla wonnde huɓeere Korintu, hawriine nde nder kawtal mum he *Almasiihu, Alla noddi ɗum wartiri feere ngam wartude seniiɓe. Miɗen njewta on, on fuu. Min mbinndii ɗerol ngool duu ngam noddooɓe innde Iisa *Almasiihu Joomiraawo meeɗen, to ɓe tawa fuu. Iisa *Almasiihu gooto oo nii woni Joomiraawo meeɗen, kanko oon duu woni Joomiraawo maɓɓe. 3 Alla *Baabiraawo he Iisa *Almasiihu Joomiraawo meeɗen hokku on jam e moƴƴere.
Barkeeji keɓeteeɗi har Iisa Almasiihu
4 Wakkati fuu miɗo yetta Alla ngam mooɗon. Daliila yettoore am ndee woni moƴƴere nde o hokki on har Iisa *Almasiihu. 5 Kawtal mooɗon he Iisa *Almasiihu barkinii on dow laawol iri ngool hen non fuu. On diikiɗii nder iri haala fuu, he nder iri anndal fuu, 6 dey-dey no seedaaku *Almasiihu tabbintiniraa hakkune mooɗon. 7 Ndenne, onon keɗiiɓe gartol Iisa *Almasiihu Joomiraawo meeɗen, walaa kokkal ngal ŋakkani on nder kokke ɗe *Ruuhu Alla hokkata goonɗinɗo. 8 Kanko Iisa *Almasiihu oon semmbinɗinta on faa nyannde huune fuu timmi. Ndenne, neɗɗo fuu heɓataa ko feliri on nyannde fuu Iisa warti. 9 Alla no kolniiɗo, kanko duu noddi on kawton he Ɓiyiiko Iisa *Almasiihu Joomiraawo meeɗen.
Pooɗodirol hakkune goonɗinɓe Korintu
10 Banndiraaɓe, ko eelanmi on woni ngam barke Iisa *Almasiihu Joomiraawo meeɗen, nanngodiron, laatee hunnduko wooto. To accee pooɗodirol gom fuu naata hakkune mooɗon. Ngaɗee daane worre, miilooji mooɗon duu laatoo miilo wooto. 11 Banndiraaɓe am, se goonga koreeji debbo bi'eteeɗo Kolowe mbi'i kam ko pooɗodirol no hakkune mooɗon. 12 Ko ngiɗumi wi'ude ɗo kam woni, ko hakkune mooɗon no woodi bi'oowo : « Miin kay, Pol tokkumi. » Goɗɗo wi'a kam duu : « Miin kay, Apolos tokkumi. » Goɗɗo feere gom wi'a kam duu : « Miin kay, Piyer tokkumi. » Faa hannden duu hakkune mooɗon no woodi bi'oowo : « Miin kay, *Almasiihu tokkumi. » 13 Hanaa *Almasiihu no gooto naa noy ? Pol naa moy tontaa dow *bardugal ngam mooɗon ? Dow innde Pol naa moy ngaɗanaɗon *batisma ? 14 Mi yetti Alla ko ƴaari Kirispus he Gayus, walaa mo ngaɗanmi *batisma hakkune mooɗon. 15 Ndenne, walaa fuu baawɗo wi'i dow innde am waɗana *batisma. 16 Goonga non, mi waɗanii koreeji Istefanas duu *batisma. Amma nder anndal am, ko ƴaari himɓe ɓee walaa mo ngaɗanmi *batisma. 17 Iisa *Almasiihu lilaay kam mi waɗowa *batisma. O lilaana kam naa ngam mi waajowo himɓe dow *Habaru lobbo, tawee mi naforaaki hikmaaku ɓii-aadama fuu, ngam to baawɗe tawaaɗe nder maayde makko dow *bardugal wartu meere.
Iisa Almasiihu, baawɗe e hikmaaku Alla
18 Filla maayde Iisa dow *bardugal no kaanɗi to woppuɓe laawol Alla. To meeɗen, enen wonɓe dow laawol kisinam, ɗum baawɗe Alla. 19 Ngam no winndaa, wi'aa :
Mi halkan hikmaaku jom'en hikma,
mi moytan anndal jom'en annde.* 1.19 Esaaya 29.14
20 Toy jom'en annde naa jannginooɓe *Tawreeta ngoni ? Naa toy welɓe ɗemle ngoni ? Alla holli ko hikmaaku himɓe duuniyaaru nduu, he kaanɗi fuu no go'o. 21 Dow hikmaaku Alla, himɓe duuniyaaru, kam'en he hikmaaku mum'en fuu, keppi annditidde Alla. Ngam majjum waɗi, Alla hi'i ko no haani hisinde neɗɗo fuu goonɗinɗo mo nder laawol waaju *Habaru lobbo, waaju mo himɓe ndaari, he kaanɗi fuu no go'o. 22 *Yahudankooɓe no ngiɗi kollee alamaaji kaayɗiniiɗi, Gerekankooɓe duu no tefa hikmaaku duuniyaaru. 23 Amma minen, habaru *Almasiihu tontaaɗo min mbaajoo. Habaru oo laatani *Yahudankooɓe laawol fergere, ɓe kanaa *Yahudankooɓe duu no ndaara mo hano kaanɗi. 24 Amma to mo Alla noddi fuu, Yahudanke naa mo hanaa Yahudanke, *Almasiihu woni baawɗe Alla e hikmaaku Alla. 25 Ngam hikmaaku Alla ngu himɓe adi hano kaanɗi, no ɓuri hikmaaku ɓii-aadama. Kaden duu ko himɓe ndaarata hano jaccere Alla no ɓuri semmbe ɓii-aadama.
26 Banndiraaɓe, miccitee no ngorrunoɗon fadde Alla noddude on. Ɗuuɗaa hakkune mooɗon tawreteeɓe hikmaaku nder giiɗe ɓiɓɓe aadama. Ɗuuɗaa hakkune mooɗon duu tawreteeɓe laamu gom naa ƴuwɓe he cuuɗi mawɗi. 27 Amma ko tagaaɓe ndaari hano kaanɗi, Alla suɓii ngam semtinde jom'en hikmaaku. Ko tagaaɓe ndaari walaa semmbe fuu, Alla suɓii ngam semtinde jom'en semmbe. 28 O suɓake nder duuniyaaru kujje ɗe himɓe ndaari meere, ko yawni, ko hanaa fuy ngam ko anndanoo no woodi darja laatoo meere. 29 O waɗi ɗum ngam to neɗɗo fuu fiyu gabaare mum yeeso makko wi'a kam no goɗɗum. 30 Kanko feŋi on he Iisa *Almasiihu. Alla duu waɗi o laatani en hikmaaku ƴuwngu to mum. Nder laawol *Almasiihu waɗi laatiɗen dartiiɓe, laatiɗen seniiɓe, rimɗinaaɓe he maccangaaku hakke. 31 Hano no ɗum winndiraa nder dewte Alla wi'aa : Piyoowo gabaare mum fuu, waɗa ɗum ngam Joomiraawo.† 1.31 Yeremiya 9.23


text:
Cañu : Dental ɓinɗe nannduɗe, jiiduɗe golle, dentuɗe ngam timminde gollal.
Duleendu :
Firndilde : Firndilde: ko denel tokosel mawntaa no dennde ni,ina waɗa poɗɗe ɓaleeje.
FULKURU : Fulkuru: ko paalel gono wel e nder reedu , Neɗɗo walla kullel, paalel danawel ndiyam ina tawee nder mum .
Jaaɓe : Jaaɓe ko: ɓiɗɓe lekɗe ,potte boɗeeje belɗe ,cewɗe,lekki mum ina waɗi gi'e (giye)
Jaɓɓe : Jaɓɓe ko :ɓiɗɓe lekɗe ina lammi , wayi kono cinnde ciluki nih ,ina moƴƴi e maafe.
Laalo : Ñamateeri huwtorteeki e lacciri haa natta saƴƴude, natta ñaaɗde
Leñol : Dental yimɓe jiiduɓe aadaaji, ɗemngal, taariik
Mbolu : MBOLU :Ko Lekɗe cewɗe sañatee sañiree baaji ,Wayata kono tibayel nih ,Waɗatee heen ko gertooɗe walla pooli ,so aɗa egga aɗa waawi naworde tawa gertooɗe ɗe ina nder ,hay so waalii lakde jonngooji keɓataa ɗum,


text:
waru-waru e dow leñol fulɓe
Saakitaama ñannde :
E lebbi cakitiiɗi ɗi en njii enen fow ko kewnoo Mali, gurel fulɓe booma, teemedde teemedde yiimɓe mbara, cagal ɗum ne, warngo wadi e gure goɗɗe to Mali to Burkina… Holko addi fulɓe ene mbare ? Ko ɗum woni namdal ngal ?
Njaadaten e yewtere nde ko biyeteeɗo Fatumata Jallo. O debbo jooɗii ko to dawlaaji dentuɗi woni Etats Unis. Omo jeya e fedde Taɓital Pulaaku taweteeɗo to dawlaaji dentuɗi, to Washington. E niale cakitiiɗi ɗii, ndeen fedde waɗii potital ngam woyraate e hollitde mette mum e ɗii warngooji baɗooji sahaa fow. Ngoon potital noon waɗaa ko e nokku biyeteeɗo State department. Be mbadii yaaɓere
Fatumata Jallo maa haalan min ko iwee ndenn yaaɓere
Caggal ɗum men keɗo ko leñol fulɓe faami e o fitna pawaaɗo e dow mum, haa teŋti noon Malinaabe. Abdulay Dikko joodaniiɗo njaaynde Rfi fulfulde to Mali, ɓamii haala maɓɓe.


text:
Tijjaaniyankooɓe heewɓe kawritii to Ɓoggee ñalnde aset 11 sulyee 2009 ngam juuraade yanaande Ceerno Ahmadu Muntagaa, taanum Al Hajji Umar Taal. Jofnde aset oo fof noon waalaa ko e mawluud e gardagol Ceerno Madaani Taal, gonɗo hannde Kaliifu Tijjaaniyankooɓe. Ndeen yahii haa weetii (ñalnde aset nde mbiy-ɗen), almudɓe tijjaaniyankooɓe, ummoriiɓe to Mali, Senegaal, gure saraaji Ɓoggee …
kawriti to salaŋeeje Ɓoggee ɗo. Ko jamaanu mawɗo, temedde keewɗe yimɓe. Deftere Ɓuraana nde « liɓaama » ɗoon ñalnde heen laabi jeeɗiɗi (7), duwawuuji keewɗi nduwaama ɗoon. Caggal ɗuum, yimɓe heewɓe ƴettii ɗoon konngol ngam jaarde e siŋkude golle Al Hajji Umar Taal (1797-1864) kam e ɓesngu mum, ngam ƴellitde e toownude araaraay Lislaam e nder diiwaan hirnaange Afrik o : Ceerno Madaani Taal, Haadii Bah (e innde Aamadu Haadii Taal), Seydu Nuuru Bah, Muttaar Taal, Alasan Bari, kam en fof njuutniima e golle Umar Al Fuutiyyu Taal gollii ɗe ngam sarde tinndinooje Seek Tijjaan. Yuɓɓini golle ɗe hikka ko « Fedde Baafal Seek Umar » e gardagol Al Huseyni Sih e Mammadu Jah.
ABA


text:
“Muritani ina fiɓondiri e Al KAYDA (Aqmi) gila e hitaande 2010, aadi wonde Moritani yanataa e tuddule maɓɓe konu e nder leydi mum, kamɓe ne maa ɓe ndartin njanguuji maɓɓe e nder leydi hee”. Ɓe ɓeydi heen nii “Muritani nii huniima rokkude ɓe hitaande kala hakkunde ujunaaje 10 miliyoŋ haa ujunnaaje 20 miliyoŋ ooro e sarɗi tawa ɓe ndiftotaako tuubakooɓe e nder leydi eɓe ɗaɓɓira lomtinaneede kaalis” .
“Muritani ina fiɓondiri e Al KAYDA (Aqmi) gila e hitaande 2010, aadi wonde Moritani yanataa e tuddule maɓɓe konu e nder leydi mum, kamɓe ne maa ɓe ndartin njanguuji maɓɓe e nder leydi hee”. Ɓe ɓeydi heen nii “Muritani nii huniima rokkude ɓe hitaande kala hakkunde ujunaaje 10 miliyoŋ haa ujunnaaje 20 miliyoŋ ooro e sarɗi tawa ɓe ndiftotaako tuubakooɓe e nder leydi eɓe ɗaɓɓira lomtinaneede kaalis” .
Ko wanannoo yimɓe nguumu-ngaamalde, Dowla Amerik, rewrude e sarwiis mum ñukkintooɗo (CIA) taƴii mbabba e hakkunde : ɓe mbiyi wonde “Muritani ina fiɓondiri e Al KAYDA (Aqmi) gila e hitaande 2010, aadi wonde Moritani yanataa e tuddule maɓɓe konu e nder leydi mum, kamɓe ne maa ɓe ndartin njanguuji maɓɓe e nder leydi hee”. Ɓe ɓeydi heen nii “Muritani nii huniima rokkude ɓe hitaande kala hakkunde ujunaaje 10 miliyoŋ haa ujunnaaje 20 miliyoŋ ooro e sarɗi tawa ɓe ndiftotaako tuubakooɓe e nder leydi eɓe ɗaɓɓira lomtinaneede kaalis” .
Mbele ɗum fof ko goonga walla alaa ?
Haal pulaar en mbii “hul ko haalaa”. Kabaaru oo kam saaktii ko caggal maayde Ben Laadeen e pellital Dowla Amerik saaktude kala sirruuji ɗi tawrunoo mo. Eɗen nganndi kadi Demmbayal wiyino “So tawiino jamma yahat haa jennga tan naange wiya tay, maa wood ko yiyaa ina ruɓa hakkunde baali ko wonaa fowru tan”.
Muritani e njanguuji Al Qaydaa :
Njanguuji Al Qayda e nder Muritani puɗɗii ko e hitaande 2005 to rewo leydi ndii, nde ɓe ngunndotoo tuddunde konu Muritani, ɓe njooɓii heen fotde pittaali 15 ; ko e yonta laamu Maawiya wonnoo, o laawii heen no feewi, o noddi yoga e ofiseeji toowɗi e nder konu hee (Asiis ko heen jeyaa, kañum ardinoo e oon sahaa BASEP), o holliti ɗum en ko o neldoowo ɗum en to rewo leydi ndii, mbele ina palanoo yimɓe bonannde Aqmi. Won miijotooɓe nii ko ɗum ɓeydi yaawnude kuudetaa peewnanooɗo e Mawiya oo.
Gila e e oon sahaa njanguuji ɗii ndartaaki sabu e deesammburu 2007, tuubakooɓe tato wanngotooɓe (tuurist en) mbaraama e saraaji Eeleega. E hitaande 2008, ambasad Israayiil kam e nokku gooto, yanaama, pellondiral waɗi e nder Tafarak Seyna haa woodi ofisee polis maayi heen. Ɗum jiidaani e ameriknaajo baranooɗo to liksaar e njangu Kallaawi, tuddunde konu to rewo leydi Muritani, ɗo ɗo pittaali tati keddii. Ɗee geɗe fof ko tuggii 2008 haa e fuɗɗoode hitaande 2010. Ko e ngaal daawal kadi tuubakooɓe liggotonooɓe e fedde nde wonaa laamuyankoore españool en diftaa hakkunde ɗoo e Nuwaadibu, caggal ɗum ngoppitaa nde Al qayda rokkaa njeenaari. Tuggi noon feccere 2010 feewde ñalawma hannde oo, alaa bonannde nde Al Qayda waɗi e leydi hee.
Hol ko saabii ɗuum ? Alla dee anndi kono ameriknaaɓe won ko puɗɗii haalde heen caggal nde ɓe ɓe caakti sirruuji Ben Laaden caggal nde ɓe mbari ɗum e hitaande 2011 to Pakistaan.
« Hul ko haala »
Won ko haawnii, Muritani heerondiri ko e tuddule jihaadiyankooɓe no Maali nii, ina wiyee kadi yoga e soldateeɓe Aqmi (jeyaaɓe e senngo Moktaar bel Moktaar lollirɗo Ɗokko) njeyaa ko e Muritani. Hol no paamreten njanguuji Al qayda yo ndommbo Muritani, njanoya Kodduwaar, Burkinaa ekn…
Gila 2010 njanguuji nattii e Muritani, diftagol tuubakooɓe nattii haa ɗum addanii leyɗeele Hirnaange ɗee (Farayse, Ameriik ekn…) hiisaade Abdel Ajiiju no « kanndorgal tiiɗngal baawngal falaade bonannde Aqmii e nder diwaan o » . Ko teskaa kadi ko e nder wolde Serwaal (nde Farayse falotoo jihaadiyankooɓe e nder Maali) Muritaani jaɓaani wallitde Farayse, hay nde ONU mooɓi konuuji leyɗe Afirik keewɗe ngam reende kisal Mali e diwaan saahel oo, Muritani jaɓaani neldude konu mum. Kono ko haawnii heen koo, ko adii nde jihaadiyankooɓe tiimata Mali e laamu Tumaani Tuure, ABDUL Ajiiju ina « teɗɗintunoo reedu » mum, naatoya leydi Maali ina yanoya e jihadiyankooɓe e yamiroore Sarkosii, kono kadi teskaa hannde ko Muritani ina neldi konuuji to Santarafrik, to Sudaan e to Sawuud. Ee ndaw ko woɗɗi !
Ina jeyaa kadi e ko Abdul Ajiiju feliraa, woppitde mo won hoohooɓe Aqmi nannganooɓe ɗoo e kasoo, tawi njeyaa ko e ardinooɓe pusgu leydi Mali, ko wayi no Wul Bunaama gardiiɗo fedde wiyeteende Ansaar ediin, jiidaani e hoohooɓe MNLA, ɓe o jaɓɓinoo ɗoo e nder laamorgo leydi hee, tawi ko ɓeen ngonnoo ardinooɓe fiyannde ɗeɓnoonde yoolde Maali. E ñallunge hannde ngee, yoga e mooliiɓe Tuwareeg en e safalɓe jeyaaɓe Mali wonɓe Baasikunu ndokkaama fartaŋŋe wonde Muritaninaaɓe.
E sahaa nde Belees kompaaworee ardii Burkinaa Faasoo ndee, jotondiral e won e hoohooɓe Tuwareg en murtuɓe ɓee e won e jihaadiyankooɓe, diftotooɓe tuubakooɓe ina ɗaɓɓa njeenaaje humpaani hay gooto, hay so tawii ina anndaa darnde teefankaagal (yiilaade heen kuttirɗi) ɓurnoo heen wonde gollal makko, ɗum ina falaninoo mo njanguuji jihaadiyankooɓe. Ko caggal makko njanguuji puɗɗii e nder Burkinaa.
Ko woni heen goonga ?
Ameriknaaɓe kollii aduna oo ko kollittunoo. Mbele ko ɗum goonga walla wonaa goonga ? Ko kamɓe kam pelliti suurtude koolaaɗo maɓɓe e hare feewde e ownooɓe, hono Muhammed Abdel Asiis, kono « ko woni e lahal fof maa juuɗe njiytu ». Ko mbaaw-ɗen wiyde tan, gaa gaa teskuyaaji ɗi cifi-ɗen dow ɗii, Aqmi inan jokki e rommbaade Muritani, fiyii Maali, fiyoyii Burkina Fasoo e Kodduwaar, inan meeroo Senegaal….
Yoo Alla ɓooy woorondirde en e maɓɓe tawa ko e nanondiral men e leyɗeele aduna oo kala, daraniiɗe kaɓtagol bonanndeeji jihaadiyankooɓe tawa wonaa e dow naafigaagal e jogaade jeese ɗiɗi luutondirɗe.
Gelaajo


text:
Home -- Fulfulde -- Perform a PLAY -- 138 (An awful accident 1)
138. Fii aksidan hulåiniiɗo 1
Hari saare nden no wuli. Goɗɗo alaa e jalude, goɗɗo alaa e yimude. Hari yimåe åen fow no huli.
Debbo golloowo on : "Miɗo tanýinii wondema neeåataa ka ɗee hare hulåiniiɗe ara e lannude."
Debbo : "Hara oo lanɗo wi’eteeɗo Taaluutu fooloyay gaño on?"
Aynooåe åen ka hoore maadi ko kamåe adotonoo yi’ugol dogowoo wonunooɗo on arude haa e maååe. Himo humpita åe ko feýýata kon ka hare ɗen waɗata ɗon. Himo waawunoo yi’ude yeeso makko ngon nde himo hewtina nele moýýe ɗen.
Imminaadho on : "Gaño on yawtii keeri hare nden. Lanɗo wi’eteeɗo on Taaluutu e oo lanɗo lontotooɗo mo wi’eteeɗo Liyuunasana on waraama. Dogee! Dandon hoore mon!"
Yimåe åen fow no jiåii, ɗuuɗuåe e maååe dogii saare nden.
E ko ñalaande hulåiniide honno nii! Tentinanii non oo wi’eteeɗo Magibuusatu. Ɗun e tawde ko mo duuåi jowi, o faamuno fow. Ben makko, oo lanɗo haanunooɗo lontaade wi’eteeɗo Liyuunasana maayiino. Ben makko artataa han kadi ka suudu, o tamboo mo ka juuɗe makko. Åe yaadataa e makko hannde kadi fampagol daga, ko fewndo ontuma åe fillitantoo mo taariikaaji ɗin. Debbo golloowo on dankii mo.
Debbo golloowo on : "Aru, yo Magibuusatu, bee iwen ɗoo. En haanaa nennaade."
Åe yalti kisan ka suudu lanɗo on.
Magibuusatu : "Ayye! Koyngal an ngal!"
Hakkee ko yanal ngal Magibuusatu yani ngal ko tiiɗi, o waawataano seppude. Anditee tun - sabu ɗen taýaale, hari himo laýirde koyɗe ɗen ɗiɗi. Ko ɗun wonunoo ñalaande åaleere nde o heåaali sugu mun haa hande e nder ngurndan makko ɗan. Aranun ɗun, ben makko maayii. Onsay, åe dogii. Si taýaale goo kadi heåi mo. Jooni non hay suudu ka o wona o alaa.
Åay neeåoyii seeɗa fattotooåe åen hewti ka wi’etee ɗon Lo-Dabar. Lo-Dabar ko firi ko ko "hittaa, o aldaa e fiira". E noone goo ɗun no yaadi e Magibuusatu. E nder maýýande tun, ngurndan makko ɗan aldaa e nafa ko åuri e fanɗude. Ka haqiiqa, hari himo miijoo wondema o jaraa huunde.
No gara hara hiɗa sikka wonde a hitaa? Hinaa an åuri e nder duɗal maa ngal, a waawataa foolude ka eltugol åandu, ko ɗun waɗi si hiɗa sikka wonde yimåe åen fow no åuru maa, hiåe yiɗaa åuru maa.
Hara hiɗaa waawi faamude Magibuusatu? O wuuriri non e nder duuåi heewuɗi e ndee nokkuure wi’eteende Lo-Dabar.
Ko annabi Daawuuda wonunoo åurɗo yiɗeede ka ben makko. Ko kanko woni lanɗo Israa’iila on. Ñannde goo, hari himo seppude ka tata makko, o woni e miijitagol.
Daawuuda : "Tisiiba, jiyaaɗo an on, hara hino heddii haa jooni wuuruɗo ka nder åeynguure Taaluutu?"
Tisiiba : "Geɗal Liyuunsasanu oo wi’eteeɗo Magibuusatu laýoowo on no wuuri haa jooni."
Daawuuda : "E ko honto o woni?"
Tisiiba : "Himo hoɗi e ndee nokkuure wi’eteende Lo-Dabar."
Ko honɗun non Daawuuda lanɗo on waɗunoo? Mi sifanto on ɗun ka taariika hikkotooɗo.
Yewtooåe : Fillitotooɗo, Debbo golloowo on, debbo, nelaaɗo on, Magibuusatu, Daawuuda, Tisiiba
© Copyright : CEF Allemagne


text:
Eɗen njokka nguuurndam baaba Aadama (JKM) fawaade e winndiyankooɓe adiiɓe.
Hawaa kañum ne addanaa ngelooba ummiiba to aljanna ina fawii e dow mum iililal kaŋŋe luulu, o waɗɗii e dow heen, Jibril jippii, jaggi labangal puccu Aadama, maleyka Miikaayiil ina sawndii Aadama ina heedi ɗum bannge ñaamo, Asraafiil ina heedi ɓe bannge nano, o yiilni Aadama en e nder asamaanuuji jeeɗiɗi ɗii kala, ɗo ɓe mbirtii maleykaaji kala Aadama wona e salminde ɗi, haa ɓe ngari e damal aljanna, ɓe ndarii ɗoon waktu kuurɗo. Ko ndeen geno toowɗo Oo lonngini aadama, wiyi ɗumɗoo ko aljannaaji ɗiɗi : ɗoo ko galle teddungal mon, naatee no weliri on. E ko geno wiyi ɓe, no haaldi e nder Ɓuraana mum tedduɗo “ñaame heen no haaniri e kala no njiɗir-ɗon, kono hoto ɓadto-ɗee kiiɗoo lekki laato-ɗon kon tooñɓe” simoore nagge, kaawise :35. Ɓe kollaa maleykaaji, refti heen ɓe naatnaa to nder aljannaaji. Maleykaaji ɗii mbiyi “eehey maa Aadama, jippo ɗoo aan e Hawwaa.” Ɓe njippii, ɓe njooɗii e dow leeso, refti heen ɓe ngaddanaa enɗi ɗiɗi reseŋ, lelnaa e jeese maɓɓe, leeso ngoo noon njuuteendi mum ina yahranee ñalawma kuurɗo e jamma mum. Ɓe ñaami, ɓe njari e nder mbelelmma aljanna. Laatiima Aadama so yiɗii renndude e Hawwaa, ɓe naattata ko he fabiyoŋ kaŋŋe luulu, fabiyoŋ oo tellinee e maɓɓe ngam suturo maɓɓe ina ñilka no majje nih. Laatiima Hawwaa so ina yaha e nder tataaji aljannaaji ɗii, he nder ɗee kurmuɗe, ɗum firti so tawii ko huunde ɓalejum ko maa hurma, so tawii ko ko wojji ko maa hurma, so ndaneeri ko noon. Hono ibnu Sinii wiyi “Aadama adii ñaamde e ɓesnooje aljanna ko jaaɓe.” Hono ibnu Abbaas wiyi, o adii ñaamde ko reseŋ, kono ɓe mbaɗtindii ñaamde ko gemhaa (Blé). Caggal ɗuum, o yartii sanngara aljannaaji, oon sanngara noon wiyaama ko sanngara aljanna, e oon sanngara so o yarii ɗum ina ɓeydana mo weltaare mawnde sanne. E kala jarɗo sanngara aduna yarataa sanngara aljannaaji ñalnde darga. Haa jooni dee ko konngol ibnu abbaas, o wiyi “haɗi aadama e Hawwaa fuɗɗoraade ñaamde gawri, ko ngam heewde caɗeele, ngam nde neɗɗo heɓata heen ko ñaami ko maa heɓa tampere no feewi”. Ndeen tampere fuɗɗotoo ko gila e lewre e jabbere haa heɓi coñal, caggal ɗuum, unee haa conndi heɓee heen, waɗee mburu walla ko waawi waɗeede fof. Ko waɗi wiyeede nde heɓatee joommum wonata ko he lollere mawnde. Ko ɗuum e nanallaaji goongɗinɓe ɓee ngadii ñaamde e nder winndere ko reseŋ. Hono ibnu Nisaaburi wiyi “ko o adii ñaamde e keeñe, ko heeñere liingu, ete ko nguun liingu roondii leydi ndii”. Ɗuum ko haa yimɓe aljannaaji ngannda ko halki leƴƴi winndere ndee kala. O wiyi laatiima Aadama ina wanngoo, o tinaani tan, haa o ari e nokku, ndeke lekki mbaaki no gemhaa nii ina ɗoon, geɗe keewɗe ina njoñii lekki kii. Ngam aadi ɓooyɗo mo ɗe mbaɗdunoo hakkunde majje e Geno, ngam reentaade ñaamde e lekki kii, Aadama tawi ki ɗoon. Ina laatii kiin ɗoon lekki ko kañim ɓuri mawnude e leɗɗe aljannaaji. Etee ina fuɗi e dow makki butaali gawri, abbere heen fof foti ko no hoore ngelooba nih, tee ina weli haa wayi no njuumiri, ina ranwi ina wiyi tal, ellee kosam. Nde ibliis kuɗaaɗo oo tini Aadama e Hawwaa naatii aljanna tan, e kadi omo anndi Aadama ko ko haɗaa ñaamde e lekki kii, o diirani damal aljannaaji o darii toon, o darii ɗoon ko ina tolnoo e teemedde tati hitaande. Teemedde tati hitaande noon hiisetee ko waktu gooto e nder ñalawmaaji darnga.
Heddi hankadi ibliis ina fanndoo, ina ƴeewa holi jogorɗo arde ɗoon, holi damal ngal oon jogori naatirde. Winndiyanke oo wiyi, ɗoon e ɗoon haa sonndu yooɗndu ari ina ñaantii e ndu wiyee Ɗaawuus, fulɓe ngalanaa ndu innde, etee ina yaakoraa ko kayru woni mawɗo ndiwri kala ñalnde darnga, ko geno noon ɓuri anndude ɗuum, yo O yaafo en. Ndeen ibliis yiyii sonndu nduu tan, o fayi e mayru, o wiyi “eehey maa sonndu barkinndu, aan kam, to gummi-ɗaa ?” Ndu jaabii, ndu wiyi : ngummii-mi ko to lowe Aadama (sardiŋŋaaji Aadama, Ibliis wi’I mo: won wasiya mo ) njogani-maa-mi, mbiɗo yiɗi naatnaa-mi toon e nder aljannaaji ɗii, miin e maa. Sonndu nduu wiyi mo “ko haɗ maa naatnude hoore maa ?” O wiyi “njiɗ-mi tan ko naatde e dow cuuɗiindi”. Ɗaawuusa wiyi mo “laawol alanaa ma ɗo am ɗoo, kono maa mi addane mo ina naatnu maa e cuuɗiindi”. Ɗaawuusa yahi to ngooroondi, nde yettii ngooroondi, ndi wiyi ɗum “yah to damal aljannaaji too, maa a taw toon gooto e maleykaaji tedduɗi ɗii, maa wood ko yooɓnu maa”. Nde ngooroondi ndii nani ɗum tan, yaaccii, fayi to damal aljannaaji too. Nde ngooroondi yettii Ibliis, Ibliis wiyi ndi “aɗa waawi naatnude mi nder, e dow cuuɗiindi, won ko njooɓnat-maa-mi ?” Ngooroondi ndii wiyi “hol feere nde njogani-maa-mi ngam naatnude ma?” Ibliis wiyi “ɗum kay ina weeɓi, uddit hunuko maa”. Ngooroondi ŋaaɓi hunuko mayri tan, Ibliis sorkii nder hunuko ngooroondi, o wiyi ngooroondi ndii “nawam to lekki Aadama e Hawwaa ngoni kii, so en njettiima ngukkitaa mi ɗoon.”
Ngooroondi yahdi e Ibliis haa yettii lekki ki Aadama ngoni kii, ngooroondi wukkiti ɗoon Ibliis. Nde Ibliis wukkitaa yalti tan, o wonti naalanke ŋanaa, o feewni liite makko e bawɗi makko, omo fiya omo wutta, omo ama, omo ama. Ɗum weli Aadama, kadi ɗum haawi ɗum en, ngam eɓe nganndi ɗo ɓe ngoni ɗoo, neɗɗo alaa ɗoon so wonaa maleyka mo geno neli, ndeke ɓe njaggiri Ibliis ko gooto e maleykaaji geno tedduɗo ɗii. Ɓe mbaɗti ɓadtaade Ibliis eɓe keɗtoo gaaci e bawɗi mum. Ñalnde kala Ibliis ina ɓoda ngam ɓadtaade lekki ki ɓe kaɗaa ñaamde kii. O rewi waɗde ko o waɗatnoo haa yettii lekki kii. Ibliis joofii lekki kii wiyi : “aan Aadama, ko haɗ maa ñaamde kii lekki ?” Aadama wiyi : “minen ko min haɗaaɓe ñaamdee e makki.” Ko ndeen Ibliis wiyi, hono no geno jangtorii ɗum e nder Ɓuraana mum nih, “Geno haɗiraani on ñaamde kiiɗoo lekki so wonaa hoto on laato malekaaji ɗiɗi, laato-ɗon ko on duumiiɓe” simoore iiraafi, kaawise: 20” Iiraaf noon firti e arab ko geejol ngori walla safe puccu. Caggal ɗuum, Ibliis wiyi ɓe : “ kiiɗɗo lekki, kala ñaamɗo ɗum wonataa cukalel, wonataa nayeejo ”. Ko ndeen Ibliis meeɗi woondirde geno, wiyi : “ mi woondiri Geno toowɗo Oo, so on ñaamii heen, hay huunde ɗum lorlataa on. ” Aadama sikki haadi o woondirii Geno, o miijii ibliis woondirtaa Geno e dow fenaade, o yaakorii hankadi ko ɗum wasiya tan. Hawwaa noon faanditinoo e ñaamde lekki kii ko ngam yiɗde duumaade e nder aljannaji ɗii, ko ɗum tagi ko kanko adii ƴettude e lekki kii o ñaami ɗum. Aadama ina ƴeewa, nde Aadama ƴeewi ha o ñaami yiyi oon ine hisi, kañum ne itti heen abbere ñaami. Abbere nde o ñaami ndee, nde naatnoo reedu makko tan, tenngaade makko laamu ndee weɗii, ummii e hoore makko, kala ko o tottiranoo ngam laamu nguu ɗum ummii e makko.
Hol ko tagi nde Hawwaa ñaami gabbe lekki kii, koltu mum laamu nguu ɓooraaki ? Waɗi noon ko so Aadama yiyiino geɗe Hawwaa fof ina caami, ndeen Aadama ñaamataa, etee ko kañum ƴeewatee. Yoga e annduɓe mbiyi addani Aadama ñaamde abbere lekki kii ko o yejjit, ko ɗuum tagi Geno Toowɗo Oo wiyde e nder Ɓuraana “ ko goonga mi fiɓondiriino e Aadama ko adii, o yejjiti ” simoore ɗaaha, kaawise: 115. Nde Aadama ñaami abbere lekki kii ndee, Geno lonngini Jibriil (JKM), yo jaggu ginol Aadama e Hawwaa o yaltina ɓe Aljanna. Ko nii woni jibriil yaltini ɓe Aljanna, o waɗti noddirde ɓe woofɓe. Hono no winndiyanke oo wiyiri ɗum woni ko laatii Aadama e Hawwaa ngonti holɓe hay tekkere ɓe ngalaa, ɓe naatti e nder aljannaaji ɗii eɓe ƴeewa suuroraade beremrefi e kuɗi leɗɗe ɗee, hay ɗuum ne kadi waɗtindi ko dogde ɓe, ɓe mbiyi : “ lekki ki ɓe suuroraade kii wiyetee ko tiin, ko kiin wonti suturo maɓɓe ngam ko cate kiin lekki ɓe cuurorii. Wiyaama kadi ko lekki ina wiyee uwda kii noon ina huutoree ngam yaltinde heen jeynge, firti, e ki waɗiree pofal. Ɓe mbiyi, ko kiin ɓe cuurorii, fawtii heen kadi eki uuri ngam eki waɗiree cuuraawi, ɗuum noon eɗen mbaawi innirde ki munnaas. Lekki ki geno teddini sanne. Won wiyɓe kadi ko lekki puuɗdi, ko ɗum addani rewɓe yiɗde ñaantoraade puuɗdi. Hono kaaba El Ahbaari wiyi nde Aadama waɗtindii e kolndam, Geno Toowɗo Oo lonngini mo feewde e mum, wiyi mo “ yaltu haa mi ɓeydoo ƴeewde ma ”. Aadama wiyi : “ eehey maa joomi am, mi hattanaani ɗuum, ngam kersa am e gacce am feewdee maa ”. Ko ndeen Jibriil nanngi e juŋngo Aadama ina woni kolɗo ina heddii hoore mehre, o yahdi e mum to haayre mawnde ina to leydi Enndo ine wiyee Raayhuun, o jippini mo ɗoon saanga kikiiɗe, ina hawri ñalnde aljumaa. Etee Hawwaa kañum ne kala ko wonnoo e mum ko wayi no cuɗaari e mbaadi, ɗum ɓoraa he mum haa laaɓi cer. Ko ndeen kadi o fuɗɗii ellaade, walla mbiyen ɗum ruŋaade, yiyde ƴiiƴam, o natti anndude asko, ko ndeen yimɓe mbaɗti wiyɓe ɓiɓɓe aadama, ko ɗum waɗi alaa e ɓiyɓe maɓɓe fof, jooftinteeɗo e Hawwaa. Waɗi noon ko kanko renndini Aadama e Ibliis ngam adaade ñaamde lekki kaɗaaki ñaameede kii.
Hawaa noon kañum jippinoyaa ko Jidda, e konngol Geno toowɗo Oo, (o wiyI : njippo-ɗee yoga e mon e yoga keddiiɗo ko añondirɓe, etee leydi wonanii on ñiiɓirde e dakmitorde haa abada) simoore iiraaf, kaawise: 24”
Jibriil Muusaa Joop
Ine jokki e tonngoode faande


text:
deftere jangaande nde jangoowo abdurahmaan sudays e souud ashuraym wondude e pirtugol e demngal ordu
kartal renda
tiitoonde: deftere jangaande nde jangoowo abdurahmaan sudays e souud ashuraym wondude e pirtugol e demngal ordu
huunde rabbinaande: deftere jangaande nde jangoowo abdurahmaan sudays e souud ashuraym wondude e pirtugol e demngal ordu
anda wawindoum jippinde e portablema e xaralaaji kesindi
anda wawindoum jippinde e portablema e xaralaaji kesindi
taariika naatnugol: 2014-06-16
naatirde sowaande: http://IslamHouse.com/658543
Cette carte est également disponible en traduction: arabi - engele naajo - fietnam naajo - frans naajo - indo naajo - riss naajo - tayland naajo - urdi - bangali naajo - kurdi naajo - siin naajo - espan naajo - uzbeki naajo - eguri naajo - turki naajo - faarisi - daajaki naajo - bosni naajo - almani naajo - albani naajo - malyalam - kore naajo - telugu - holand naajo - endenosi naajo - filipiin naajo - japon naajo - portigalnaajo - nipali - tamili naajo - serbian - yoroba - sawahili naajo - soomali naajo - bambara - Sonnki - Matey - akaani - turkaman naajo
laar hangkadi ( 2 )


text:
Aadee he ƴellitagol Pinal e Ganndal
Sabu men finde tan kawruɗen he yonta mbaylaandi e karallaagal mum toowngal kanum e pine mum ƴellitiide saabii, eɗen njejjita laaɓndaade koye men hol jolɗe ɗe aadee taƴi haa waawi yettaade ɗo o woni hannde ɗoo to bannge pinal e neɗɗaagal. Kono so en ndurnii miijooji men hayso ko seeɗa tan, maa en njiy wonnde neɗɗo, nde o ari he dow leydi ndee hay-huunde o addoraani. Ko o foppoldu ɓoldu, hay ko o suurdi terɗe makko ko kanko faggitanii ɗum hoore makko.
Jokku Taro
Like this:
Like Loading...
Ñande 11 Duujal (Mai) 1973, Omar Bolondee Joop sagata feeloyaŋke-filosof senegaalnaajo luutndinooɗo laamu hooreejo Lewopool Sedaar Seengor, yiita ene hawri e lajal, tawi omo sokanoo e kasoo e Duunde Gore ndee. Ko ene wona jooni duuɓi cappanɗe Joy, yiyannde laamu nde, so wi’de ko o baraaɗo, heewɓe ene calii ɗum, ɓeen jagguɓe wonnde ko woni goonga koo, koo o baraaɗo. Artude e dew-rewe harbiyanke Bolondee Joop ko njiilaw (miijitaade) e dumunna waylitaare (rèvolution) he nder Senegaal.
Jokku Taro
Like this:
Like Loading...
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
Nana Asma’u walla Neene Asmaawu, sabu ko noon woni innde ndee tigi, ko dewbo pullo lolluɗo he nder daartol Afrik kam e daartol diine Islaam. Neene Asmaawu (1793-1864) ko ɓiy Seyku Usmaan Dan Foodiyo, diidnooɗo laamu Fulɓe Sokoto o. Ko o dewbo ganndo, joom tiiɗndi e geɗal mawngal he nder leydi Sokoto (Nigeria), keɗananooɗo kadi o wonnoo.
Jokku taro
Like this:
Like Loading...
He nder Aduna Allah oo kala hannde, juulɓe ene mawnina ñalawma juulde Taaske1 walla mbiyen Juulde Layya. Juulɓe ene mawnina ñalawmaaji keewɗi, ko wayno Juulde Koorka, Haaraan, walla won he nokkuuji Mawluuda, (jamma jibineede Nelaaɗo Allah) kono ko Taaske woni juulde ɓurnde mawnude he nder juulɗeele Islaam. Juulde Taaske ene hawrita e hijjoore to Makka, wooturo he jookli Islaam.
jokku taro
Like this:
Like Loading...
Mansa Musaa, laaminooɗo joomaandu Mali e teemadannde sappo e nayaɓere (1400) woni neɗɗo ɓurɗo alɗude e ko anndaa he daartol. Ɗuum wonaa deftere balliftooɗo Afrocantrist hesere jaŋtii ɗum, alaa, ko jaaynde Ameriknaare wiyeteende celebritynetworth.com e kuɗol Brian Warner, yaltini ɗum ñalnde 13/10/2012.
jokku taro
Like this:
Like Loading...


text:
Koolol ngol waɗi, mbiy-ɗen, ko ñalnde 13 lewru korse 2015. Nii woni nde pindina-ɗen, looti-ɗen, njuul-ɗen, kawru-ɗen e dolokke men, tengaade gaalaande, paɗe mukke coraaɗe e makatuumru silmbaandu, cormiti-ɗen, cormitani-ɗen ñalawma mo Fedde Fulɓe Itali suɓii mawninde hikka e Wicensa.
Koolol ngol waɗi, mbiy-ɗen, ko ñalnde 13 lewru korse 2015. Nii woni nde pindina-ɗen, looti-ɗen, njuul-ɗen, kawru-ɗen e dolokke men, tengaade gaalaande, paɗe mukke coraaɗe e makatuumru silmbaandu, cormiti-ɗen, cormitani-ɗen ñalawma mo Fedde Fulɓe Itali suɓii mawninde hikka e Wicensa.
Mammadu Ngayde nana e hoore werlaa, fotde hojomaaji sappo, ena sabbii jaltugol men. Ko kanko nawata en e werlaa banndiiko debbo Hajjaa Ngayde, joom-suudu Alhajji Demmba Wan, to kewu too.
Kewu nguu heewii yimɓe saɗne. Cate fedde ndee ko sappo e jeeɗiɗi (cate 17) e nder leydi Itali ndii: Milaŋ (Milan), Wicensa (Vicenza), Beresiyaa (Brescia), Udini (Udine), Modena, Komo (Como), Roma, Werona, Allawa (Allava), Napoli, Macereta, Bergamo, Torino, Wenesiya (Venezia), Rimini, Firensa (Firenze), Peskaara(Pescara).
Gootal heen fof neldii yimɓe mum, teeŋti noon e wuro Bergamo neldungo biisuuji tati mawɗi haa ɓitti yimɓe, ko jiidaa e ummoriiɓe ko wayi no Farayse, Belsik, Holannda e nulaaɓe ummoriiɓe to Doŋre Afrik walla e seto Tabital Pulaagu hakkunde leyɗeele garngal lomtaade hooreejo fedde ndee hono Alhajji Alfaa Aamadu Jallo. E dow ɗuum kadi, gubbol koolol ngol addorii yimɓe mawɓe, teskinɓe, teskaaɓe e nder Leñol ngol wayɓe no Baaba Maal, Ceerno Nuuru Taal, Sokna Aysata Taal Sal, Demmba Daññel Soh, Gayel Soh, Biibi Jah, Aali Nget, Jinndaa Dem, Mammadu Sammba Mboh, Wuuri Bah, Karjatu Balde Juulde Jallo, Faatimata Kan, ekn.
Ñalnde heen, goobu fof meeɗnoongu goobeede hakkunde Mali, Muritani e Senegaal ñaantoraama e ñalawma oo. Fado fof kadi ngo karallo sakke meeɗnoo feewnude addaama ɗoon e kewu nguu, ko jiidaa e adduɓe njeeyguuji mumen ena mbejiri bannge.
Yimɓe ɓee coorondiri, ngoni e salmondirde. Ena jeyaa e ɓure ñalawma oo, jiytondiral hakkunde majjondirnooɓe fotde dumunna juutɗo walla kitaale keewɗe, jiyondiral nanondiratnooɓe e ganndondiral ɓe nganndondiraano. Ɗum firti ko won e heen ko anndondirnooɓe, won e heen ko nanalla tan wonnoo hakkunde mumen, meeɗaano yiyondirde. Woɗɓe ɓee nganndondiraa hay batte, meeɗaano yiyondirde, meeɗaano nanndondirde hay gootol. Ko ɗum saabii, hade golle ɗee puɗɗaade, kala ɗo ndaartu-ɗaa, njiyataa ko sootiiji natirɗe e naɓokaaji ena ɗelña baŋ-yoo-baŋ e nder nokkuure ndee, kala ɗo ndari-ɗaa nanataa tan ko: “haayoo kaari walla ko oo woni kaari!”
Ko ɗoon njiytondir-ɗen e Demmba Siidi Gise mo Jowol Sahre. Nde juuɗe men e juuɗe makko naatondiri, ndonku-ɗen nanngude gonɗi sabu miijo waasde moƴƴinde maayde. Ooɗoo gorko ko mbayrondir-ɗen e mum, so ɓuraani, wonoyii duuɓi 40. Oon sahaa ko gila ko en almuɓɓe, eɗen njannga ɗo Liisee Kayhayɗi. Ko enen e makko leldotonoo e waalirdu wooturu (dortoir), ñaamdatnoo e ñaamirdu wooturu (réfectoire), ndursittonoo binndanɗe jamma e nder jannginirdu wooturu. So en ɓaariino refto, kanko e woɗɓe, ɓe catoo en, ngonen e tinndande ɓe walla daarande ɓe geɗe ɓennuɗe. Hannde, gooto fof jogtiima ngoƴaaji goɗɗi e paandaale goɗɗe.
Ko wonaa ɗuum, Demmba Siidi dawi ko e galle ñeeñɓe pattamlamo e nder Jowol Sahre, ganndiraaɗo ƴoƴre e moƴƴere, nde aldaa e yeengo. Demmba ko jannguɗo, pinɗo, nuunɗuɗo, baawɗo giɗli, tabitɗo cehilaagal. Ko oon jikku o naatdi Itali haa Fedde Fulɓe Itali jogii e makko hoolaare e korsa timmuka, waɗi mo koolaaɗo kuuɓal mum fotde duuɓi 19 ko aldaa e taƴondiral tawi kadi o haastaaka. Hannde oo kadi ko kanko woni hooreejo teddungal FFI, lajal kaaɗdi nguurndam.
Ko ɗoon kadi njiytu-ɗen Taan Diine ganndiraaɗo Aamadu Bookar Tene Sih, Abdul Wahaabu Kan, Saydu Saalif Gammbi Saalif Njaay, Demmba Daññel Soh, Biibi Jah e Abda Ɗeyyibu Deh mo Dabbe.
Waktu sappaɓo, goomu njuɓɓudi ñalawma oo bismii yimɓe ɓee nde njettotoo joɗnde kewu nguu. Jamaanu nguu daagii, jooɗoyii e jooɗorɗe keblaaɗe ɗee, kollitaa tuugnorgal ñalawma oo. Geɗe keewɗe ina tonnganoo e tuugorgal ñalawma koolol Fedde Fulɓe Itali (FFI) to wuro Wicensa, ñalnde 13 lewru korse 2015. Kono geɗe tonnganooɗe ɗee fof ndañaani siynideede e ñalawma hee. Hay ko dañanoo waɗeede heen, gila e haala haa e golle, feccere heen naftoraaka. Ko goonga nokku ɗo waɗaa ɗoo ena yaaji, nawdii jamaanu ngarnoongu nguu fof haa boowal heddii kono oolel ngel ena mawni haa ɓurti aada, hay gooto nanataa ko haaletee koo saka naftoroo. E dow oolel ngel, jamaanu nguu kadi heɗondiraani, gooto fof haaldirta ko bannge mum.
Ɗum fof e wayde noon, mbiy-ɗen kewu nguu nootaama no feewi. Ñaantule pattamlame ganniyankooje Fulɓe, ɗe njillaani, njiggaaka njiyaama. Seppooji mawɓe e sukaaɓe kecciɗinii ɓerɗe hay ɓurnooɓe welsindaade geɗe leñol alaa ko haali wiyeteeɓe ko ngenndiyankooɓe laaɓɓe.
FFI yaɓɓaani doosɗe, luutnaani jikke so heptinii darnde won e jaale leñol ngol haa waɗanii ɗumen njeenaaje teskinɗe. Adii rokkeede njeenaari ko Alhajji Baaba Baydi Maal, gorko Duwoyra, sabu darnde mum teskinde to bannge ƴellitgol Ɗemngal e cargol Pinal Fulɓe e nder winndere ndee. Njeenaarii ndii inniraa ko Hoodere Teddungal. Ko ɗum Duunde walla Doŋre Afrik waɗnde hoodere annominnde kaŋŋe to dow, nataande ngaari pulfuldi e deftere. Waɗaa yo rokku mo njeenaari ndii, kanko Baaba Maal, ko Sokna Aysata Taal Sal. Nde o heɓi njeenaari ndii e juuɗe makko, o weeyni ndi, jamaanu nguu foɓɓi, foɓɓani mo. O dartii, o yeeƴii, o noddi en, o ɗaɓɓiri en (Gelongal Fuuta) yo en ngar, tawen mo ɗo o darinoo ɗoo. Kafti-ɗen to nder jamaanu too, ngar-ɗen haa njetti-ɗen mo, o itti njeenaari ndii, kanko Baaba Maal, o lommbi ndi e juuɗe men, o wiyi:
« Fedde Fulɓe Itali teddinii kam, rokkii kam ngalɗoo teddungal kono ko teddungal ngal ndenndat-mi e denndaangal haribiyankooɓe, rokkunooɓe nguurndam mumen fof Leñol ngol. Ɗumɗoo seydi Njaay ko teddungal maa, ko teddungal Aamadu Maalik Gay, Tabsiiru Jiggo, Yero Dooro Jallo, Mammadu Sammba Joop ganndiraaɗo Murtuɗo, Mustafa Booli Kan lollirɗo Saydu Kan, Sileymaani Kan, Seek Faadel Kan, Ibraahiima Muktaar Daree Saar, Lih Jibriil Hammee…. hannde oo, wonande ngenndiyankooɓe wuurɓe e maayɓe, ko aan lomtii ɗumen ɗoo e nguuɗoo kewu”.
Nde ƴettu-ɗen njeenaari ndii e juuɗe, enen ne njeeƴi-ɗen e makko, njettu-ɗen mo njettooɗe nay: Baal, Taal, Faal e Maal
Nganndin-ɗen wonde o dariima hannde darnde Sileymaani Raasin Baal kelnooɗo Muudo Hormo, itti ɓoggol kalfaandi e daaɗe fuutankooɓe. O dariima hannde darnde Seek Umarul Fuutiiyu Taal ganndinnooɗo aarabeeɓe teddungal Ɓaleeɓe to bannge ganndal. O ƴettii felo Gellaay Aali Faal, gorko Aram Sahre, lollinɗo pekaan gila e maaje belɗe haa e kaaɗɗe, cewɗe e ooñiiɗe. Maal ko yettoode nde o tawri baaba makko kono ko kanko waɗti nde kaŋŋe sabu feewnude mo sahaa makko e moƴƴinde mo jamaanu mo o hawri. Ndeftan-ɗen mo e konngol Ibraahiima Muktaar Daree biyngol:”aduna ko jamanuuji e sahaaji. Jamaanu ko maa feewnee kono sahaa ko maa reenee. Ko ko waɗi hanki, haaltetee hannde. Kono ko gollaa hannde, kadi jaŋtoytee janngo”. Mbiy-ɗen mo seydi Maal, yo o jogoro jam teddungal ngal o rokkaa ngal.
Tesko-ɗen wonde ko adii nde Baaba Maal ena rokkee njeenaari mum, ko naalanke debbo tuubaak ena wiyee Tinni Orlanndi yimi jimol Baaba Maal biyetengol “baayo” ngol. Tuubaak oo nanataa Pulaar hay batte kono jimol baayo ngol, hay puɗɗunooɗo ngol oo, ko kanko ɓuri ɗigginde ngol.
Rewi e Baaba Maal to bannge njeenaari ko Ceerno Nuuru Taal. Oon rokkaa ko njeenaari Salndu Diine. Nde o ummii, omo heɓoya njeenaari ndii, debbo tuubaak oo kadi hocci kooraa yimani mo jimol Taaraa.
Caggal Ceerno Nuuru, noddiraa njeenaaje ko Gelongal Fuuta lollirɗo Njaay Saydu Aamadu, Jinndaa Dem….sabu darnde mumen teskeede e nder leñol ngol. Njeenaari ndii ko beɗel cinkangel, potngel e beɗel CD walla beɗel DVD, baɗanangel soomdu bulaaru, hofotoondu, hoftotoondu. E dow maggel, maande FFI ena nataa dow, bannge nano.
Heedde kikiiɗe kiirɗo, yaaɓanaa ko dokkirgol seedanteeje wonande sukaaɓe janngatnooɓe Pulaar. Oon kikiiɗe teddungal hooti ko to wuro Keremona e suka debbo biyeteeɗo Kajjaa Lih, ɓiyi Maamuudu Abdullaay Lih e Jeynaba Bookar Tene Sih to Jowol Sahre wuro ngo wajjuɓe ndeeni. Waɗaa yo rokku suka oo seedantaagal ko hooreejo teddungal Fedde Fulɓe Itali, ena wiyee Demmba Siidi Gise. Caggal ɗuum, seedanteeje goɗɗe ndokkiraa wonande almuɓɓe janngatnooɓe e duɗal Skype. Ena e ɓeen Juumo Lih to Jowol, Ummu Taal mo Ɗañcaaɗi, Hammadi Soñaan lollirɗo Mawɗo Soñaan, Ummu Ñaŋ, Ayse Ñaŋ e Sheriif Ñaŋ jeyaaɓe to Aañam Coɗay. Jannginatnoo ngaal duɗal ko Taan Diine ganndiraaɗo Aamadu Bookar Sih.
Gelongal Fuuta, Njaay Saydu Aamadu
Ina jokki


text:
Koolol jeegoɓol Yontere adunankoore jolo mo Ndakaaru udditii ñalnde aset 13 suwee 2009 e nder wuro Ndakaaru.
Koolol jeegoɓol Yontere adunankoore jolo mo Ndakaaru udditii ñalnde aset 13 suwee 2009 e nder wuro Ndakaaru.
Yontere ndeeɗoo noon maa teŋtin «njiylawu deeƴre e jam to Kaasamaas ». Ɗum woni ko Ummu Sih, pewjuɗo ooɗoo kewu, haali. E miijo Ummu, « pinal ina waawi wallitde e gartirgol jaawngol deeƴre e nder oo nokku ». Gila 1982 murto ina woodi e ooɗoo nokku, tawi ardii ɗum ko « dillere doole demokaraasi to Kasamaas – Mouvement des forces démocratiques de Casamance – MFDC. Ñalawma 15 suwee oo fof waɗanaa ko Kaasamaas. O fuɗɗortoo ko yeewtere nde tiitoonde mum woni : « Pinal e ƴellitaare, geɗe deeƴre nder winndere ».
Ngolɗoo koolol uddiraa jamma 22 suwee 2009 o. Oon jamma noon heerorii ɗum ko Ummu Sih.
Kabaaru ummoraade e Binta Jallo, janngoowo ko fayti e « kettuki » (Styliste) to Ndakaaru, Wookaam.
Ummu SIH ko ñootoowo, karallo kettuki, ko o senegalnaajo. Omo jeyaa e bayyinɓe internet e nder Afrik. Ummu ko pullo. O jibinaa ko 1952 to Jaataar, sara Podoor, e nder Fuuta Tooro.


text:
Njinndaangu ko Innde renndinndeNjinndaangu ina waawi ɓaggeede e fannu Weeyo.
Teelal Njinndaangu ko Njinndaangu, keewal mum ko Jinndaaɗi.
Kuwtorgal jabbirteengal. Leggal kofingal no salndu nii tawa bannge potnooɗo ñiɓaade e leydi oo ko ko ittaa, bannge gooto e keddiiɗi ɗi ɓura ɓuttiɗde e raɓɓiɗde seeɗa, jalo seŋee heen, bannge keddiiɗo o ɓura sewde e juutde seeɗa. Ko oon bannge ƴeerortee mbele ñiɓde jalo ngo e leydi, ngam heɓde leydi kecciri ndi. Caggal ɗum noon luwoowo ara, gaawoowo rewa heen, bekkoowo udda gorwoccol ngol.Ɓeydou firo woɗngo


text:
Duuɓi ɗiɗi jooni, Google woni ko jarribaade otooji kattanɗi nawde koye mum en hakkunde otooji goɗɗi, ɗi coklaani konndireede. Miijo-ɗaa tan, ɗo njagguno-ɗaa e walaŋ oto maa, ina doga doole, tan ngoppaa, leƴƴitaa joɗnde (siis) njoɗi-ɗaa oo, poocco-ɗaa, mbiyaa « yo neɗɗo ngofƴo ɗoo seeɗa, ɓayri ina woɗɗi yettaade tawo !» Oto jokka dogdu, aan aɗa ɗaanii, ina reega hakkunde otooji, ina doga fotde 160km/w.
Duuɓi ɗiɗi jooni, Google woni ko jarribaade otooji kattanɗi nawde koye mum en hakkunde otooji goɗɗi, ɗi coklaani konndireede. Miijo-ɗaa tan, ɗo njagguno-ɗaa e walaŋ oto maa, ina doga doole, tan ngoppaa, leƴƴitaa joɗnde (siis) njoɗi-ɗaa oo, poocco-ɗaa, mbiyaa « yo neɗɗo ngofƴo ɗoo seeɗa, ɓayri ina woɗɗi yettaade tawo !» Oto jokka dogdu, aan aɗa ɗaanii, ina reega hakkunde otooji, ina doga fotde 160km/w.
So neɗɗo haalii ko wayi nii, maa heew yeddooɓe; walla wiyee woni ko e ruuytude. Wonaa koyɗol, sibu ɗoo e duuɓi 10, maa ɗum aaɓno, maa jiɗɗo kala waaw soodde oto konndiroowo hoore mum hakkunde otooji, ina ruppoo yimɓe, dartoo ɗo foti darteede, fokkita nde foti fokkiteede… tawa ko hakkunde wuro.
Hono ɗii otooji ina ngoodi jooni ko ina wona duuɓi ɗiɗi (2) to Dental Leyɗe Amerik : ko Google kadi miijii ɗum. Nde Google yaltini kabaaru jarribo mum ngoo e lewru oktoobar 2010, yimɓe fof mugaa Alla e haaweede. Ndeka hay gooto tinaano aɓe njogii otooji jeegom (6) biyeteeɗi «Toyota Prius» e « AudiTT » gooto. Nde kabaaru oo saaktaa tawi ɗii otooji jeeɗiɗi ndogii fotde 225 000 km, tawi heen 1 500 km, ko kañji nawatnoo koye majji, neɗɗo jillaani heen. Ɗi ndewii e laawol biyeteengol « Hollywood » to Los Angeles, e laawol « Lombard Street » to San Fransisco, laawol « Pacifik Road », laawol otorut Kaliforni takkingol Geec ngol.
“Google Aumomated Cars” (Otooji Google Nawooji koye mum en) nanndi ko e otooji ɗii fof, hay so tawii aɗi ceedtini, mbeeɓi heɓtinde hakkunde otooji, nde tawnoo aɗi njolni geɗe (kameraaji e anntenaaji) ɗi keewaani wonde e otooji gaadoraɗi ɗii.
E nder jarribo hee, otooji ɗii kala ngolloriima no haanirta nii, tee mbaawii waɗde ko foti waɗeede so woodii ko betti, ko wayi no neɗɗo jahroowo koyɗe tacciroowo ɗo fotaano taccirde, walla oto goorɗo laawol mum, walla guusngo bettungo … Tawaama konndiir majji ɓuri yuumtude e konndiir neɗɗo: waɗi noon ko neɗɗo dognoowo oto, yiyata tan ko bannge gooto (yeeso, walla bannge nano, walla bannge ñaamo, waawaa yeccitaade), kanji noon, aɗi njiya banngeeji ɗii fof e waktu gooto : yeeso, sawndooji, caggal, dow, les, alaa fof ko ɓoccittoo ɗi.
Firo : Bookara Aamadu Bah
Ƴoogirde : SVM


text:
Kaawisaaji hiisaaji walla kaawisaaji limooje (Jeddittooɗe walla Paradoxes e Farayse) ɗi Muhammadu Faliilu Sih, bittoowo ko faati e hiisiwal toowngal, hollitta on e ndee winndannde. Ina jeyaa e ɗeen jeddittoonde, yeddittoonde anndiraande yeddittoonde Siimson. Min ɗaccida on kisa e Muhammadu Faliilu Sih :
Caggal nde liggodii-mi e kon muumon gila e duuɓi, mi heɓii anndude wonde ko limoreeje ngoni ɗemngal doolnungal e mum jangteteeɗi yoga e fiyakuuji tago koo fof, weeyo majje wonaa ɗeppo wertiingo ɗo geɗe ndegata; e ngo ŋarɗi so heewde tule, baamle e jolle, nehaaɗe e pome, pale e ŋore; ndeke njooɗndam majje soomodii ko e ñaaɗre, no njooɗndameeje dime keewi waade. Aduna majje ko e ceeɓɗi e dunaaji, so wonaa rewriwal tewingal kaaɗtudi waawaa heen sorde. Yoga e baayanɗe e sikkeeji mbattinta ko e haggude e ɗee pome, jookaade e ɗii beri haa nde ɓooy firti ɗumen. Hannde, miɗo yiɗi yeewtude huunde e ɗam ceeɓndam aduna limoreeje ɗam njoofii-mi dow ɗam. Ene gasa ɗum nafta e won e ngonkaaji. Mbele ɗum, mbaɗen ɗoo jarriborɗe:
Jarriborde adannde : inniren nde A; ƴetten booñuuji ɗiɗi, mbiyen ɗi A1 e A2.
A1 loowi ko morle 5 ɓaleeje e morle 6 daneeje. A2 loowi ko morle 3 ɓaleeje e morle 4 daneeje. Njiɗ-ɗen ko suɓaade gooto e ɗii booñuuji, toɓɓo-ɗen morlere wootere tawa ko toɓɓe gonnduɗe e hasre (woni ɗum ko en naatnat juŋngo tawa en ƴeewaani, njaltinen morlere).
Jooni so en njiɗii morlere toɓɓoto-ɗen ndee wona ɓaleere, hol heen booñ potaten suɓaade haa ɓuren heɓde oon fartaŋŋe ? Maa mbiyan tan “hol heen booñ ɓurata aaɓande yaltinnde ɓaleere?” Anndude ɗum ne weeɓi, en kiisoto jeri. Kiisoɗen hol jerol morle ɓaleeje nder kala e ɗii booñuuji: Nder booñ A1, ene jogaa 5/11 (joyi dow sappo e go’o; morle ɗee e kuuɓal ko 11, heen 5 ko ɓaleeje), oon saanga heɓee ko ina tolnoo e 45,5% (capanɗe nayi e joy piccuɗe 5 nder teemedere), ko ɗum woni geɗal (jerol) morle ɓaleeje. Hono noon ne, nder booñ A2, jerol morle ɓaleeje ko 3/7, ko ina tolnoo e 42,9%. Waɗde ko aldaa e jas-jastinere, ƴettaten ko booñ A1, ngati ko toon jerol ɓaleeje ɓuri mawnude, wiyee ko kanko ɓuri aaɓannde yaltinnde ɓaleere so toɓɓe mbaɗaama.
Jarriborde ɗimmere, innen ndeeɗoo jarriborde B. Ƴetten booñuuji ɗiɗi B1 e B2.
Booñ B1 waɗi ko morle 6 ɓaleeje e morle 3 daneeje. Booñ B2 waɗi ko morle 9 ɓaleeje e morle 5 daneeje. Haa jooni naamnal men ko gootal, ko ngal jarriborde adannde ngal tan. Woni, hol booñ ɓurɗo aaɓannde yaltinnde ɓaleere so waɗaama toɓɓe kasriwe. Waɗde kiiso-ɗen jeri morle ɓaleeje nder kala heen booñ: Nder B1 ko 6/9, tolnoyoo e 66,67%. Nder B2 ko 9/14, tolnoyoo e 64,29%. Ndeke ƴettaten ko booñ B1 oo, sabu jerol ɓaleeje ko toon ɓuri mawnude.
Jooni en njiyii e ɗee jarriborɗe ɗiɗi ko ɓooñuuji A1 e B1mbaawtii A2 e B2 so aaɓannde yaltinnde ɓaleere saatu nde toɓɓe mbaɗaa. Jooni njaaɓanen ko jarriborde wattintoonde ndee : ndentinen loowɗe A1 e B1 nder booñ mo innerten C1, ndentinen loowɗe A2 e B2 nder booñ mo innaten C2. Naamnal: Hol heen, hakkunde C1 e C2 ɓurɗo aaɓannde yaltinnde ɓaleere so toɓɓe mbaɗaama ? Hakkillaaji ɓurata waawde nanngude ko booñ C1, sabu o loowii ko booñuuji ɓurɗi aaɓannde ko yiɗaa heɓeede koo, ɗoon ɗo C2, mo o waɗdaa oo, loowi ko ɓuraaɗi ɗi. Kono ƴeewtindo-ɗen jeri morle ɓaleeje nder kala e majji.
Caggal nde renndiniraa no fotiri nih : Nder C1 woni heen ko 11/20, fota e 55% ɓaleeje. Nder C2 woni heen ko 12/21, tolnoyoo e 57,14% ɓaleeje. Tawee ndekete ko booñ C2 oo ɓuri aaɓannde yaltinnde ɓaleere, so waɗdaama e C1. Waɗde hakkillaaji men koko njuumnoo nde cikki goɗɗum !
Ɗum ne anndina en wonde daliilu ko kiisaaɗo, kisindaaɗo, ɓetiraaɗo no haanirta nih. Kono wonaa cikkaaɗo, jooɗtoraaɗo, mo tan hakkille jaggi. Hono ɗee geɗe ina keewi e fiyakuuji nguurndam. Woni ɗoo ko yeru naattoowo e yeddittoonde Siimson lollunde no feewi.
Kelmeendi :
Jerol = portion
Toɓɓe = tirage
Hasre = hasard, alea
Toɓɓe kasriwe = tirages aleatoires
Aaɓannde= favoriser en terme de chance
Jarriborde = experience
Yeddittoonde = paradoxe
Muhammadu Faalil Sih


text:
Ko adii nde M.R.C. Kaboore siifata ngal ɓatakal, tawi koninkooɓe njaltinii nder tele Burkina bayyinaango holliroowo ɓe loppitii laamu he juuɗe Rock Kaboore. Ɗum naatni Burkina nder iiñturu hesuru caggal njanguuji seɓɓitiiɓe. Koninkooɓe mbaɗi ɗee golle ko he innde ko ɓe inniri Dillere Ngenndiire ngam Kisal e Hesɗitino (Mouvement patriotique pour la sauvegarde et la restauration –MPSR – ). Nelaa yo janngoy bayyinaango ngoo ko Kapiteen Kadeer Wedarawgo. Ɓe kabri M.R.C. Kaboore jaggaama, inan reenaa ɗo hisi. Ardii dillere MPSR nde ko Liytinaa-Kolonel Paul-Henri Sandawgo Damibaa, jiilatnooɗo diiwal konu3ɓal (woni diiwal Wagadugu). Ɓe kolliti, nder bayyinaango ngoo Jaagorɗe fof ittaama, Suudu Sarɗiyeeji e Doosɗe leydi ndii njowaama. Keeri burkina uddaama, haɗde lelnaama.
Loppito ngoo fuɗɗii ko gila alet 23 siilo (saawiyee), jokki haa subaka altine 24. Jaayndiyankooɓe mbiyi njiyii otooji sara Hoorerdu ina mbaɗi batte kure, hay ƴiiƴam yiyaama ina moddi he majji. Ɗum firtata ko won gaañiiɓe heen. M.R.C. Kaboore hollitii ñalnde kikiiɗe altine ndee, nder hello mum Twitter kala «ƴettunooɓe kaɓirɗe ngam faabaade mo yo njoɗɗin sabi Nafoore ngenndi», o ñaagii kadi nde ɓe kuutortoo « keɗondiral e kaaldigal ». He nder bayyinaango maɓɓe, koninkooɓe MPSR kuniima maa “ngartir laamu ngu he juuɗe siwil’en nder mudda laaɓtuɗo mo juutaani, maa ɓe lelnu Tuugnorgal gartirowol doosɗe ngal yimɓe njaɓi”. Ɓe noddi ngenndiyankooɓe Burkinaaɓe e Afirikinaaɓe goongɗuɓe e musiɗɓe Burkina nde mballitta ɓe he ngal daawal kimmanngal daartol leydi maɓɓe.
Nde bayyinaango ngoo jangtaa he tele Burkinaa, cente-cente yimɓe, mawɓe e sukaaɓe, rewɓe e worɓe, njalti haa keewi nder mbeddaaji Wagadugu e gure keddiiɗe leydi ndii fof. Ɓe kolliti weltaare maɓɓe, ɓe ñiŋi laamu Kaboore.
Kaboore ine he laamu gila 2015
M.R.C. Kaboore jooɗii e jappeere laamu ko 2015 nde o fiilaa gadanol. O fiilaa ɗiɗmol he 2020. O huninooma maa o haɓ e seɓɓitiiɓe haa poolgu, ko ɗuum woni gollal makko ɓurngal heñoreede ngal yimɓe fof padi. Kono ɗum laataaki ngati njanguuji e warkoye e ndufu ƴiiƴam ɓeydii ko yaajde. Yimɓe ɓeydii haaɓande e sekande mo ko nde seɓɓitiiɓe kirsi sanndarmeeɓe 53, koninkooɓe murti laabi keewɗe sabi ronkude hay ko ñaami, ngalaa hay njogitaaje ko kaɓtorii seɓɓitiiɓe ƴiiƴiiɓe.
Tawaama kadi mbuuñaari ina yaaji nder laamu makko, gila e jaagorɗe laamu haa heɓi mawɓe konunkooɓe – wiya jaagorgal ndeenka mahii nder wuro mum galle mo hono mum alaa he leydi hee fof. Ndeke Burkinaaɓe ko añtuɓe fes M.R.C. Kaboore e laamu fof.
Ɗum fof e wayde noon, haɗaani leyɗeele hollirde salaare mum en ko kewi Burkina koo. Adii felde fof ko Ngenndiiji Dentuɗi (UN), o waggini koninkooɓe Burkina nde “ njoɗɗinta njogitaaje mum en ”, ɓe kisna “ nguurndam M.R.C. Kaboore ”. USA e Dental Orop mbiyi ko yo “ Kaboore woppite e ko yaawi ”. Leydi Farayse mo Macron yamiri yimɓe mum wonɓe Burkina nde “ ndeentotoo, mbaasa yaltude e yahde hakkunde gure ”. Macron waɗti heen wiyi “ no ñalnde kala, min ngondi ko e yuɓɓo renndo faggudu dowlaaji Afirik Hirnaange (CEDEAO), salaade loppito laamu koninkooɓe mbaɗi Burkina-Faso ngo ”. O jokki o wiyi “ Ngoo loppito laamu joli ko he sahaa ɗo leyɗe Saahal njerɓi sabi seɓɓitiiɓe, yanooɓe kadi e Mali e Niijeer heerondirɗe e Burkina. Mali wuurii loppite laamu ɗiɗi nder lebbi ɗiɗi ”.
Tesko-ɗen, seppooji keewii he dumunnaaji jawtiɗi ɗii nder gure Burkina-Faso haa nih ɗii ñalɗi altinee e talaata jawtuɗi. Seppooɓe kolliri mette mum en, ɗoon ɗo laamu Burkina ronkani seɓɓitiiɓe, yanooɓe e jaambureeɓe ñalnde kala, kirsa yimɓe, nduppa gure e gese. Kono ko alkateeɓe njerƴaa e ɓee seppooɓe. Ñalnde talaata ndee, ko ujune-ujune seppooɓe kawri “ Place de l’Indépandance ” (Dingiral Jeytaare) to Wagadugu ngam semmbinde koninkooɓe loppitɓe laamu M.R.C. Kaboore.
Gila 2015 e fuɗɗoode daawal gadanal fiilngo M.R.C. Kaboore, juɓɓe seɓɓitiiɓe noototooɓe e innde Al-Qaida e Dowla Islaam, ndufii ƴiiƴam fotde ujune ɗiɗi neɗɗo (2 000), pernii ko ina tolnoo e miliyoŋ neɗɗo, feccere miliyoŋ e teemedde joy ujunere neɗɗo, njalti leydi e gure mum en, mooloyii banngeeji goɗɗi. Pulaar noon ina wiya “ mo waawaa yo woppu, waawɓe maɗa ”.
Aamadu Malal Gey


text:
Ñalnde alarba 20 abril 2022, konu Riisi habrii lottugol misil mum fukeejo (misile ballistique), hakkunde doŋreejo (intercontinental) gadano, inniraaɗo « RS-28 Sarmat », mo haralleeɓe OTAN inniri kadi « Satan 2 ». Ko njogitaari kesiri, ndi lottere woɗɗoore no feewi, sibu ine waawi lotteede he doŋre, yettoyoo doŋe keddiiɗe ɗee. He lewru ɓennundu nduu, Riisi huutorinooma misil baaɗo noon ine wiyee Kinjal, ngam bonnude faawru njogitaaje nder leydi to hirnaange Ikren.
E wiyde Putin « ko njogitaari ndi hono mum woodaani, cemmbinoori kattanɗe konuuji men, kisnoori Riisi he musibbaaji ummortooɗi ɗum boowal, ngaddanoori ñaññuɓe gijoytooɓe leydi men miijtaade no feewi ». Hol ko pot-ɗen anndude he ndii njogitaari mbaawndi roondaade ko ine abboo he 12 bommbo nikleyeejo laawol gootol, ɓurndi bonde hannde ?
Oo misil « RS-28 Sarmat » ko misil fukeejo tedduɗo, hakkunde doŋreewo, yonta joyaɓeejo. « Sarmat » ko innde leñol eggiyankeewol ɓooyngol guurnongol daande maayo Ɓaleewo, hakkunde leyɗe Riisi e Ikren hannde ɗee.
Haralleeɓe konunkeeɓe kala ine kuli oo misil no feewi. Heewɓe njaggiri mo ko no njogitaari nikleyeer ɓurndi doolnude hannde. Teddeendi makko ɓurii 200 ton. Gadiiɗo mo oo, haaɗre mum ko 11 000 km wonnoo, kanko Sarmat, « o alaa haaɗre » e wiyde Putin, tee o ɓeydi heen « omo waawi feccitde wuddu leydi Rewo walla Worgo, o fiɗa toɓɓannde ».
Ndii njogitaari jeyaa ko he fedde misilaaji ɗi Putin hollitnoo e hitaande 2018 no misilaaji « ɗi hay huunde waawanaa ». Ine jeyanoo heen misilaaji ɓurhitooji Kinjal e Avangard. Ine wiyee aɗi kattani « wappaade denndaangal tippule kese paddorɗe, ɗe weeyo walla goɗɗe fof ».
E wiyde Pentagon lottannde jooni ndee, ko hoolkiso « aadoraango », alaa « tanaa soomi » wonande Dental Dowlaaji Amerik (DDA) e yahdiiɓe mum. Mosku « tintinirii ɗum » Wasinton no haaniri nii ngoo hoolkiso, « fawaade e baɗɗiiɗe binndaaɗe he nder nanondire paatuɗe e geɗe nikleyeer, ndeke ɗum bettaani », e wiyde jaagordu Amerik toppitiindu konu.
Bookara Aamadu Bah


text:
5
Fii Gomɗingol Ɓiɗɗo Alla on
1 Kala on gomɗinɗo wonde ko Iisaa woni *Almasiihu on, haray ko jibinaaɗo immorde e Alla, e kala yiɗuɗo Baabaajo on yiɗay Ɓiɗɗo on kadi. 2 E hino no andirten hiɗen yiɗi fayɓe Alla ɓen: ko si en yiɗii Alla, en ɗoftike yamirooje makko ɗen. 3 Ko woni yiɗugol Alla: ko ɗoftagol yamirooje makko ɗen. Yamirooje makko ɗen-le hinaa sattuɗe, 4 ko fii on jibinaaɗo ka Alla foolay oo aduna. Awa e hino polgal foolungal aduna on: ko gomɗinal men ngal. 5 Ko hombo woni on fooluɗo aduna on, si hinaa on gomɗinɗo wonde Iisaa ko *Ɓiɗɗo Alla?
6 Ko kanko Iisaa Almasiihu on ardi e ndiyan e ƴiiƴan, hinaa non ndiyan tun o ardi, kono ko ndiyan e ƴiiƴan. Awa ko Ruuhu Allaahu on woni seeditaade, ɓay on Ruuhu ko o goonga. 7 Ko fii ko piiji tati woni seeditaade: 8 ko Ruuhu Allaahu on e ndiyan ɗan e ƴiiƴan ɗan, ɗin non tati hiɗi fotti. 9 Hiɗen jaɓude seeditooje yimɓe ɓen, kono ko seeditoore Alla nden ɓuri mawnude, ɗun ko seeditoore nde Alla seeditii fii Ɓiɗɗo makko on nden. 10 Kala on gomɗinɗo Ɓiɗɗo Alla on, haray nden seeditoore no e makko. Kono on mo gomɗinaa Alla non, haray o waɗii mo fenoowo, ko fii haray o gomɗinaa seeditoore nde Alla seeditii fii Ɓiɗɗo mun on nden. 11 Awa e hino nden seeditoore: Alla okkii en *ngurndan poomayankejan, ɗan ngurndan non no e Ɓiɗɗo makko on. 12 Kala humondirɗo e Ɓiɗɗo on no mari ngurndan ɗan. Kala mo humondiraa e Ɓiɗɗo Alla on haray alaa ɗan ngurndan.
Fii Konguɗi Rawnorɗi ɗin
13 Mi windanii on ɗun fii no andiron wonde hiɗon mari ngurndan poomayankejan, onon ɓee gomɗinɓe e innde Ɓiɗɗo Alla on. 14 Awa e hino hoolaare nde ɓattorten Alla nden: si en torike mo goɗɗun ko yaadi e faale makko on, o heɗoto en. 15 Ɓay non hiɗen andi himo heɗii kala ko toriɗen mo, haray hiɗen andi en heɓii ko toriɗen mo kon. 16 On mo yi'i musiɗɗo mun no waɗa junuubu mo nawrataa e mayde, yo o torano mo, Alla yeɗay mo ngurndan, ɗun non ko ɓen waɗooɓe junuubu mo nawrataa e mayde. Kono no woodi junuubu nawroowo e mayde, hinaa fii on junuubu mi wi'i yo tore. 17 Kala ko aldaa e peewal ko junuubu, kono no woodi non junuubaaji ɗi nawrataa e mayde.
18 Hiɗen andi kala on jibinaaɗo immorde e Alla, o duumotaako e waɗugol junuubu, kono Ɓiɗɗo Alla on reenay mo, danda mo, hara Bonɗo on meemataa mo. 19 Hiɗen andi ko en ɓe Alla, awa kadi aduna on fow no e ley doole Bonɗo on. 20 Hiɗen andi kadi Ɓiɗɗo Alla on arii, o okkii en faamu fii andugol Goongaajo on. Hiɗen humondiri-le e Goongaajo on, ɓay hiɗen humondiri e Ɓiɗɗo makko on, ɗun ko Iisaa Almasiihu. Ko on woni Alla Goongaajo on e ngurndan poomayankejan ɗan.
21 Ko onon, yo fayɓe, reenee e sanamuuji ɗin!


text:
Ɗo yahanoo artaa fof, “seppo artiraaɓe” ngo mbiyno-ɗen ummiima Ɓoggee ñalnde 25 abriil 2014. Alaa kumpaaɗo lappol maɓɓe gila ndeen, haa nde ɓe njettii Nuwaasoot, ɓesngu wuro ngoo jaɓɓii ɓe jaɓɓongal jooɗngal, laamu nguu njaɓɓorii ɓe no soofi so waɗde polis e sanndarmori yo lottu e maɓɓe gerenaaduuji e nanngude won e maɓɓe.
Ɗo yahanoo artaa fof, “seppo artiraaɓe” ngo mbiyno-ɗen ummiima Ɓoggee ñalnde 25 abriil 2014. Alaa kumpaaɗo lappol maɓɓe gila ndeen, haa nde ɓe njettii Nuwaasoot, ɓesngu wuro ngoo jaɓɓii ɓe jaɓɓongal jooɗngal, laamu nguu njaɓɓorii ɓe no soofi so waɗde polis e sanndarmori yo lottu e maɓɓe gerenaaduuji e nanngude won e maɓɓe. Caggal ɗuum, ɓe mbaɗii e wuro hee fotde balɗe 10 to joɗnde Covire mo Mammadu Kan, hade maɓɓe bismeede tele, yo ɓe ngar ɓe kaala no seppo maɓɓe yahri e hol ko addani ɓe seppude. Ko caggal ɗuum, mawɗo leydi oo jaɓi noddude ɓe yo ɓe ngar to galle laamorɗo too, ñalnde 14 mee wonnoo, ɓe ñalli fadde haa wiyaa mawɗo leydi oo, wiyi yo ɓe pottoy Ɓoggee, waawaa yiyde ɓe ɗoo. Ɗum fof e waade noon, ɓe nekkaani, ɓe pottitoyi e mum to Eeleega ñalnde 18 mee 2014. Nde ngarti ɗoo e Nuwaasoot, ɓe njuɓɓinii yeewtere jaayndiire ñalnde 20 mee ngam bayyinde ko ɓe kaaldi e mawɗo leydi oo.
Ciimtol ɗo ɓe ndewdanoo …
Ɗum noon, caggal noon nde ɓe ɓeti walla ɓe njuurtinii ngonka maɓɓe kaa, gila e hitaande 2008 fayde hannde, ɓe tawi alaa fof ko feewi e geɗe maɓɓe, kamɓe taccinanooɓe feewde Senegaal, artiranooɓe e hitaande 2008. Ko ɗoon miijo arani ɓe ma a taw mawɗo leydi ndii wondi ko tinaani walla yettinaaka caɗeele ɗe ɓe ngondi ɗee. Ko ɗoon ɓe piɓi yahrude koyɗe gila e nder reedu Fuuta haa ɓe njettoo laamorgo ngoo. Ena gasa, e oon sahaa, tabalde mum maa yetto e kala jookli, gila e nder leydi Muritani ndii haa to caggal mayri. Ɓe ceppa haa ɓe njettoo mo, kanko Mohammed Wul Abdel Asiis, ɓe ngoytonoo mo ŋakke maɓɓe.
Ñalnde 24 seeɗto, ɓe mbaalti ko e wuro Ɓoggee. Ñalnde 25 lewru nduu, subaka mum, ɓe mbaynii Laamorgo Halayɓe, e gardagol Ibraahiima Aamadu Njaay lollirɗo Usmaan Njaay. E oon sahaa ko ɓe 54 neɗɗo. Ena heen e maɓɓe, rewɓe, mawɓe e sukaaɓe. Nde ngari haa e karafuur Gaaraas Ɓoggee walla Gaaraas Ñooli, ɓe ndartii, ɓe njanngi Ɓuraana tedduɗo oo e ɗemngal Siley Alhajji Jallo to Marayse sara Jiinge (simoore amma), ɓe cakkiti duwaawu haa ɓe ngasni, ɓe njani e yolnde. Ɓe ngoomii Hudallaay, yimɓe wuro ngoo njalti, jaɓɓii ɓe, ɗo daande godoroŋ ɗoo. Ɓe ñalloyi e Mabruuk (18 km wonande Ɓoggee), mbaaltoyi ñalnde heen ko e wuro Boyngel Cile.
Ñalnde 26 lewru seeɗto (abril), ɓe ndawi e Boyngel Cile, ɓe ñalloyi e Karafuur Eeleega, ɓe mbaaltoyi sawndo Weendu Eeleega. Ñalnde 27, ɓe mbaaltoyi ko yeeso Asweer, ɓe mbaali fooftaade haa weeti. Ñalnde 28 lewru abriil ndee, ɓe mballinoyi ko 12 km hade maa yettaade Butelmiina, so tawii ngummori-ɗaa ko to bannge Eeleega. E oon sahaa noon tawi ɓe ndaroyii, kamɓe seppooɓe ɓee e 95 neɗɗo. Ñalnde 29 ndee, ɓe ndawi, ɓe ngoomii wuro Butelmiina, ɓe ndaraaki. Ɓe ngari haa 10 km, so a yawtii Butelmiina feewde Nuwaasoot, oto yani ɗoon e gooto e seppatnooɓe ɓee ena wiyee Maamuudu Yero Bellel Sal ena jeyaa to wiyetee Hamdallaay. Gaañanɗe ɗee kiisaani kono tan o heɓii ruttineede Butelmiina ngam safreede. Caggal mum, o nawaa Nuwaasoot, o safroyaa, o arti, o tawti seppatnooɓte ɓee, o jokki seppo makko. Ñalnde 29 ndee haa hannde, seppo ngoo wallinoyi ko 20 km, yeeso Butelmiina. Ñalnde 30 lewru seeɗto, ɓe mbaaltoyi ko 95 wonande Nuwaasoot. Ñalnde 1lewru mee (mee) 2014, ɓe mbaali ko 60 km wonande Nuwaasoot. Ko ɗoon ɗiɗo e maɓɓe hono Haaruuna Ngusa Soh e Aamadu Aysata nulaa yo mbaɗoy jeewte e rajooji Nuwaasoot ngam humpitde jamaanu ɗo seppo ngoo yahrata e ko addannoo seppo ngoo waɗeede. Ñalnde 2 mayru, ɓe leloyii ko 30 km wonande Nuwaasoot. Ñalnde 3, ɓe njettii 15 km, naatirde Nuwaasoot heedde waktuuji 8 pawɗi seeɗa. Ko ɗoon ɓe ñalli kadi ɓe mbaalti e cakkital goomu kalfinaangu jaɓɓagol e dewindagol seppo ngoo.
Ñalnde 4 ndee, Waali Nuwaasoot waɗi e maɓɓe toon nulaaɓe ɗiɗo dariiɓe ngam jeertinde woto seppatnooɓe ɓee naatir laamorgo ngoo koyɗe, yo ngar e otooji.
Ɗo yahanoo artaa fof, caggal jokkondire keewɗe, waali rokki yamiroore yo ɓe ngar kono ko kamɓe seppatnooɓe ɓee tan tawi hay gooto goɗɗo jillondirtaa e maɓɓe. Ndeen ɓe ngarii haa e karafuur Madrid, jamaanu ndarinoongu gila e puɗal naange nguu, ñoori, tiindii e maɓɓe, kamɓe seppatnooɓe ɓee. Geɗe ɗee mbuukii, laabi ɗii coki haa seppatnooɓe ɓee ndonki ɗo ndewri. Ko ɗoon woni ɗo ƴiiwoonde garnatuuji toɓi haa silti e dow seppatnooɓe e arnooɓe jaɓɓaade ɗum en ɗo Karefuur Madriid ɗoo. Jiiɓru waɗi, jiiɓru mawndu waɗi. Waɗii yanɓe, gaañiiɓe e faɗɗiiɓe. Waɗii kadi tato nanngaaɓe heen: Usmaan Juulde Jah to Jeki-tuuba, Sammba Bullaay Salli Bah to Gurel Falli e biyeteeɗo Umaar Aliiw Bah. Ooɗoo cakkitiiɗo noon jeyaa ko e arnooɓe jaɓɓaade ɓee wonaa e seppatnooɓe ɓee.
Goomu kalfinanoongu jaɓɓagol e dewindagol seppo ngoo wonti e aaltaade, forlude e renndinde seppatnooɓe laawaaɓe ɓee. Ɓe paarnaa jippunde maɓɓe to jooɗorde Kofiir (Covire) mo Mammadu Kan to leegal Siiseem (Elimiina).
Ñalnde 12 mee 2014, ɓe njahi Tele-Muritani e cakkital won e jagge laamu ngam waɗde yeewtere e famminde gila no ɓe ngummorinoo Ɓoggee haa ɓe naati Nuwaasoot. E innde seppatnooɓe ɓee, njahi ñalnde heen tele ko Ibraahiima Aamadu Njaay, hooreejo Fedde ndee, gardiiɗo seppo ngoo, Haaruna Nguso Soh, Aamadu Aysata Soh e Ibba Joop.
Ñalnde 14 mee, nulal ari e maɓɓe wonde Mawɗo Leydi ndii ena yiɗi jooɗodaade 12 e maɓɓe, e nder heen rewɓe ɗiɗo. Aadi oo ko ñalnde heen. Ɓe keblii, ɓe njoñtoyii bannge goɗɗo. Arti e maɓɓe ko Mawɗo Leydi oo wiyi jooɗodoytoo e maɓɓe tan ko to diiwaan Baraknaa, e nder Eeleega walla e nder Ɓoggee. Haaɓre heɓi yimɓe fof haa won e miijooji kolliti waasde nootoyaade. Nde huundeere ndee waɗtanoo e tame hakkillaaji ceeɓti, tawtaa ko jamfaaji ɓurɗi fof mawnude e bonde e hersinaade e nder leñol ɓittangol cakkinoo. Hakkillaaji kadi ndarii haa fotnooɓe jooɗodaade e mawɗo leydi ndii, njahi ñalnde 17 to Eeleega woto wonɓe heblaaɓe e bonannde naattude heen.
Tesko-ɗen tan ko laamu nguu waɗi otooji ɗo ɓe njahi, jippini ɓe, jogii ɓe haa ɓe ngarti. Ɓe ngoni Eeleega haa ñalnde 18 mee 2014, ɓe njiydi e Mohammed Wul Abdel Asiis gila 21w30h haa e 22w46 h, fotde 1w16h.
Ɓe njeewtani mo toɓɓe 10 e ngoƴaaji maɓɓe dowrowi, gonnooɗi sabaabu seppo maɓɓe gila wuro Ɓoggee haa e nder Nuwaasoot haa jibini jaɓɓungal ngal njaɓɓoranoo to Karefuur Madriid ñalnde 04 lewru mee hitaande 2014. Ɗeen toɓɓe ngoni ɗeeɗoo:
1. toɓɓere kaayitaaji
2. Caɗeele koɗorɗe wonande wuurɓe e tuddule ɗee (sites)
3. Iddiya (lomtinangol) aynaaɓe, remooɓe e awooɓe e woɗɓe
4. Rokkitde ɓe leyɗeele maɓɓe
5. Naattinde ɓe e ñakawere nguurndam
6. Ƴeftitde gollotonooɓe e yuɓɓitinde martabaaji mum en
7. Safrude caɗeele ndiyam, jaŋde e cellal e mbaydi laawɗundi, kuuɓtidinndi wonande denndaangal tuddule ɗee.
8. Dennditingol ɓesnguuji pecciiɗi walla cariiɗi
9. Cafrugol caɗeele sanɗaaji
10. keptingol Fedde Artiranooɓe ummoraade Senegaal
Ñalnde 19 mee, ɓe mbaynii wuro Eeleega, ɓe njettitii Nuwaasoot heedde 10w25hojom.
Ñalnde 20 mee, ɓe njuɓɓini yeewtere jaayndiire to Galle Pinal Jaaƴe Kamara to Sokosim Ps ngam anndinde ko ɓe kaaldi e mawɗo leydi ndii.
Jaayndiyankooɓe jaambureeɓe heewɓe nootitiima e yeewtere ndee. Yeewti ñalnde heen ko Ibraahiima Aamadu Njaay, Haaruuna Ngusa Soh, Maalik Mbooc e Alasan Jibi Soh. Yeewtere ndee duumiima fotde 42 hojom. Ɓe njettii njaatigi maɓɓe Kofiir mo Mammadu Kan, jippinɗo ɓe e jooɗorde mum gila ñalnde 4 mee, goomu kalfinanoongu jaɓɓagol e dewindagol seppo ngoo e darnde mum seedtinnde. Ɓe cakkitorii ko njettoor feewde e Mawɗo Leydi ndii nde jaɓi heɗtaade ɓe e dumunna fotno juutde. Ɓe mbeltiima e podooje ɗe oon fodani ɓe ɗee. Oon fodanii ɓe cafrugol caleeɗe kaayitaaji e ko yaacci. So o naattii Nuwaasoot maa o rokku jamirooje, winndittooɓe neldee e nder tuddule ɗee. Maa o sos goomu rewindo njirlotoongu e tuddule ɗee ngam aynude caɗeele ɗe cafraaka tawo. To bannge leyɗeele ko huunde hittunde saɗne kono maa leyɗeele lewe haa njaaja mbele gooto fof ena heɓa heen fotde mum.
E nder naamnde jaayndiyankooɓe, njeertooji keewɗi peeñninaama heen. Ɓe ndeentinii ɓeeɗoo seppatnooɓe nde mbaɗtata hakkille no moƴƴi sabu podooje keewɗe ɓennii tawi alaa fof ko o waɗani joom mum en. Kamɓe e koye maɓɓe won ko ɓe kumpitii heen teeŋti e dumunna nde ɓe taƴtitta e hitaande 2008 ndee. Yo ɓe nganndu kadi wonde Mawɗo leydi oo ko naatɗo dingiral toɗɗe (woote).
Ñalnde 21 lewru mee, daakaa fusi, seppatnooɓe nduwondiri, mbaynondiri, gooto fof fayti to ummorinoo.


text:
Ɗerol Pol ɗiɗaɓol yahde he
Timote
Habaru dow ɗerol ngool
Pol, lilaaɗo Iisa *Almasiihu, gaɗa ko winndannoo Timote ɗerol aranol gom, winndi ɗerol ɗiɗaɓol ngool yahde he makko kanko Timote oon. Wakkati o winndi ɗerol ɗiɗaɓol ngool duu, omo tawa nder kasu *Rooma (2 Timote 2.9). Ɗerol ngool soomi saawara mo Pol hokki Timote gollida.
Daliila binndol maggol woni semmbinɗinde mo, o waɗa ko waajaade goonga e goonga *Habaru lobbo filla dow Iisa *Almasiihu. O waɗa golle ekkitinki e waajaade baa nde o torraama, naa nde o hollaama ganyaadi. O winndii ɗerol ngool duu ngam wi'ude Timote to wattu hoore mum nder geddi meereeri, geddi ndi nafataa mo, ngam indi mbonnaa hettinaniiɓe ndi. O wi'i Timote nyemmina mo, nder jonnde mum, nder goonɗinol mum he nder ko hiɗi waɗude fuu.
Ko winndaa nder ɗerol ngool :
Cannooje (1.1-2)
Yettoore e cemmbinɗinol (1.3–2.13)
Saawara e semmbinɗinde Timote (2.14–4.5)
Mbuurnam ɗam Pol tawaa nder mum (4.6-18)
Baynodirol (4.19-22)
1
Cannooje
1 Ɗerol ngool ƴuwi to am min Pol, mo Alla suɓii waɗi lilaaɗo Iisa *Almasiihu ngam wannginde mbuurnam nduumiiɗam ɗam Alla wi'unoo no hokka en daliila Iisa *Almasiihu, 2 yahde to Timote, suka am korsuɗo. Alla *Baabiraawo, he Iisa *Almasiihu Kisinoowo meeɗen moƴƴane, yurme, hokke jam.
Yettoore e cemmbinɗinol
3 Miɗo yetta Alla mo ngonmi miɗo ngollana he miilo laaɓungo ngo felataa kam hano no maamiraaɓe am ngollirani mo nii. Jemma e nyalooma, wakkati fuu mo ndu'otoomi, miɗo miccitoo he maa. 4 Miɗo miccitoo he gonɗi maa. Miɗo hiɗi tumtaade ma ngam welwelo am huuɓa. 5 Miɗo miccitoo he goonɗinol maaɗa ngol walaa fuu munafikaare tawaangol illa hanaa hannden to maama maa debbo Lo'is, he inna maa Ewnike. Joonin duu sikka fuu walaa ingol he maaɗa. 6 Ngam majjum waɗi miɗo miccintine, hano no nduncirtaa hiite nii, heyɗintin no wooɗiri kokkal ngal Alla waɗani ma wakkati ndekunoomi juuɗe dow maa mbarkinmaami. 7 Ngam hanaa *Ruuhu kuloowo o hokki en, amma *Ruuhu oon no semmbinɗina en, hokka en hidde he dawrande ko'e men.
8 Ndenne, taa semtu seedanaade Iisa Joomiraawo meeɗen. Taa semtam ngam miɗo nder kasu ngam makko. Amma torrida he am ngam *Habaru lobbo har baawɗe Alla. 9 Kanko hisini en, noddi en faa laatoɗen laaɓuɓe, hanaa ngam golle men amma ngam ko o darni e moƴƴere makko. Kayre o hokki en ngam sabbu Iisa *Almasiihu illa fil'ajal. 10 Joonin moƴƴere ndee wannginaama he garki Iisa *Almasiihu Kisinoowo meeɗen, jaaliiɗo maayde, bannginɗo mbuurnam, he ko duumoto nder *Habaru lobbo. 11 Ngam *Habaru lobbo oo waɗi Alla suɓii kam waɗi kam baajotooɗo, lilaaɗo e jannginoowo.
12 Ngam majjum waɗi miɗo tampa hannden, amma ɗum semtinaaki kam ngam miɗo anndi mo ngoonɗinmi. Miɗo anndi duu ko sikka fuu walaa, omo woodi baawɗe reenude ko kalfinaami faa nyannde darŋal. 13 Gollir haalaaji goongaaji ɗi nanuɗaa to am, ɗi laatane ƴeeweteeɗi ekkitee, njogaa ɗi nder goonɗinol he hidde keɓeteene nder kawtal he Iisa *Almasiihu. 14 Jogira kaliifa lobbo oo no wooɗiri nder balla *Ruuhu Ceniiɗo tawaaɗo nder meeɗen.
15 Hano no anndirɗaa ɗum nii, himɓe leydi Asiya ƴuwii gaɗa am, nder maɓɓe no tawaa Fijela e Hermoseena. 16 Amma Onesifoor, Joomiraawo yurmoo koreeji makko fuu ngam o semmbinɗini kam kile keewɗe, o semtaay kam baa nde worre ngam miɗo nder kasu. 17 Ngam illa o yottinoo nder huɓeere *Rooma, o tinni omo tefa kam, faa o hiiti kam. 18 Mi eelii Joomiraawo yurmoo mo nyannde darŋal. Aɗa ɓuri neɗɗo fuu anndude kile foti o wallunoo kam nder huɓeere Efeesu.


text:
Browsing Category
Kubaruuji Afirka
WEP,UN: taskani feesinki nyaamannde yaaki himbe 700,000 haa Lesdi Zimbabwe.
Taskaram nyaamannde ka Majaliisa moobgal Lesde Duuniyaaru, WFP, UN, yidi fudda sendiigu walliinde nyaamannde ko tammi hokkuki Himbe 700,000 haa Lesdi Zimbabwe. Taskaramka tammi fudduki nder Lewru October yaaki Lewru March garoojum. !-->!-->!-->!-->!-->…
Jam’iyawa nawliraawa haa Lesdi Angola wii be fuddita cubi gadaadi haa giifakan.
Hiitordu haa Lesdi Angola Sali yerduki bee gollitaali dum jam’iyawa nawliraawa wulliti dow ko laarani cubi gadaadi nder Lewru yawtunde. Hukuuma hakkilanta shaanu ndimu Lesdi Angola, UNITA Sali yaaruki bojji mabbe ko laarani haalakan iga!-->!-->!-->…
Ardiibe Lesdi madagascar enanta Faransa taskani kabbidal narral.
Ardiido Lesdi Malagasy Andry Rajoelina yaari ngilla ka teddinki haa Lesdi Faransa ngam sembidinki kabbidal narral hakkunde mabbe. Giidal ngal wadaama on haa be meti duudka ko sembidinta kilantaaji riskuuji hakkunde Lesdi!-->!-->!-->…
Turtube al-Kaida yaari kippe haa Lesdi kenya.
Turtube al-Qaida hawtube koppi bee al-Shabab ‘en yaari kippe haa keddiraandi Lesdi Kenya. has issued a new threat against neighboring Kenya. Al-Shabab wi faasititta yaaruki kippe haa galluuje Nder aLesdi Kenya seeto Sooja’en!-->!-->!-->!-->!-->…
Paccam ndiyam daldi himbe 74,000 relluki nokkuuje mabbe haa Lesdi Ethiopia.
Himbe ko hewtanta ujineeje 74,000 muumini’en relle nukkuuje mabbe ngam sanadu paccam ndiyam haa bakkeeje Gambella nder Lesdi Ethiopia. Golloowo kubaruuji mo hukuuma hakkilanta shaanu hasaruuji haa bakkeeje den on suuditi ka. !-->!-->!-->!-->!-->…
Nyaw meese nanngi himbe 5 haa Lesdi Africa Fombinaari.
Lesdi Africa Fombinaari hebi joyabre mardo nyaw meese andira monkeypox. Haalakan wurti on haa hunnduko ministaajo mo hakkilanta shaanu njamu, Joe Phaahla , kanyum on meti duudka kolaarani ko ngomnati Lesdi ndin wadata maabo taskaramji!-->!-->!-->…
Ardiibe Fombinaari Lesde Africa taskani walluki Lesde mabbe.
Ardiibe Lesde wonbe fombinaari Lesde Africa taskani wadol giidal musamman ngam wolwa ko laarani no sembidinirta kilantaaji riskuuji bakkeeje den, Giidal ngal wadete haa Lesdi Democratic Republic of Congo hewtanan nyalde 2 ko!-->!-->!-->…
Egypt: Himbe ko hewtanta 41 halkaama ha sanadu ngulu yiite Haykaleeru.
Himbe ko hewtanta 41 halkaama wakkati ngulu yiiti nanngi haa galluure Cairo Lesdi Misra. Hukuuma hakkilanta shaanu njamu Lesdi Egypt wi police ‘en suditani beka bee tiidaare mabbe wakkati be hisnino wobbe daadiibe bee nawnande!-->!-->!-->…
Paccam ndiya caatudum wadi sanadu dudbe masin relli nokkuuje mabbe haa Lesdi Sudan.
Tobo yeende mawnde tobi haa Lesdi Sudan ko wadi sanadu halkuki himbe 3 nden daldi ko hewtanta 100 bo reluuki Ci’e mabbe haa galluure El Gezira enanta fombinaari Darfur wonbe haa dakki mayo filitiingo ngo River Nile, Haalakan!-->!-->!-->…
Bomb fetti haa Lesdi Somalia halki 4 nawni wobbe 11.
Bomb fitti haa Lesdi Somalia wadi sanadu halkuki wobbe nden daldi himbe ko hwtani 11 bo nawnande caatude. Hukuumaaji sappi ‘e wiiki bomb wa goota kam hippi muumini’en golloobe ha nder maata wa ngan nde be yahanno!-->!-->!-->…